Pesara Telekom hilang hampir RM100,000 ditipu Macau Scam

Seorang pesara Telekom kerugian lebih RM90,000 akibat diperdaya sindiket penipuan dalam talian Macau Scam di sini, Khamis lepas, kata Ketua Polis Daerah Hilir Perak Asisten Komisioner Ahmad Adnan Basri,

Menurutnya pada awalnya wanita berusia 64 tahun itu menerima panggilan kononnya daripada pihak polis di Ibu Pejabat Daerah (IPD) Putrajaya dan menyatakan identiti wanita ada terlibat dalam kes mengedar dadah dan penggubahan wang haram, lapor Bernama.

Beliau berkata panggilan itu kemudian disambungkan ke talian kononnya Bank Negara Malaysia (BNM) untuk buat laporan berkaitan akaun bank yang dimiliki dan wanita itu diminta untuk mengeluarkan wang di dalam akaun Tabung Haji miliknya untuk dipindahkan ke akaun peribadi di Bank Islam.

“Tanpa disedari, wanita itu telah menyerahkan butiran maklumat akaun bank berkenaan kepada suspek dan semua wang di dalam akaunnya dipindahkan ke akaun pihak ketiga secara perbankan Internet ke akaun bank mulai tarikh 30 Nov hingga 24 Dis tahun lepas,” katanya dalam kenyataan di sini, hari ini.

Menurutnya wanita itu hanya menyedari ditipu setelah wang dalam akaun Bank Islam itu didapati telah dipindahkan secara berperingkat sebanyak 12 transaksi berjumlah RM99,330 melibatkan wang simpanan peribadinya.

Ahmad Adnan berkata pindahan wang telah berlaku sejak Nov tahun lepas namun laporan polis lewat dibuat kerana wanita itu baru menyedarinya setelah membuat semakan akaun wang simpanan dengan pihak bank.

“Laporan polis dibuat semalam kira-kira pukul 1.30 petang di Balai Polis Teluk Intan untuk tindakan lajut dan kes disiasat mengikut Seksyen 420 Kanun Keseksaan,” tambahnya.

Beliau seterusnya mengingatkan orang ramai jangan mudah percaya dengan tindakan licik sindiket Macau Scam ini dengan mendedahkan maklumat perbankan mereka kepada mana-mana pihak yang tidak dikenali.


Pelajar SPM dapat 11A tular jaga ibu sakit akan diberi biasiswa: MB Kelantan

Pelajar cemerlang Sijil Pelajaran Malaysia (SPM) 11A yang tular menjaga ibu sakit akan diberi biasiswa, kata Datuk Ahmad Yakob.

Menteri Besar Kelantan berkata Muhammad Syahril Saidi, 18, itu akan menerima biasiswa untuk melanjutkan pelajaran sama ada di dalam dan luar negeri menerusi Yayasan Kelantan Darul Naim (YAKIN).

“Di samping itu, pelajar berkenaan gigih dalam menuntut kecemerlangan ilmu sehingga memperoleh keputusan cemerlang dalam SPM.

“Justeru, kerajaan negeri bersetuju memberikan biasiswa pengajian daripada YAKIN kepada Muhammad Syahril untuk melanjutkan pelajaran di dalam dan luar negara,” katanya menerusi kenyataan di laman Facebook hari ini.

Terdahulu, Ahmad melawat Muhammad Syahril atau lebih dikenali sebagai Syahril di rumahnya di Kampung Kandis dan menyampaikan sumbangan.

Ahmad turut mengucapkan tahniah kepada Syahril dan berharap remaja itu sentiasa diberkati Allah SWT dan kejayaannya menjadi contoh kepada orang ramai.

Kisah Syahril tular kerana pengorbanan pelajar Sekolah Menengah Ugama (A) Darul Iman, Beris Lalang itu menjaga ibu yang sakit, namun memperoleh keputusan semua A dalam keputusan peperiksaan SPM yang diumumkan, Khamis lalu.

Syahril menerima keputusan SPM daripada pihak sekolah yang hadir ke rumahnya ekoran tidak dapat ke sekolah kerana menjaga ibunya, Tuan Faridah Tuan Ismail, 53, yang tidak sihat kerana sakit angin ahmar sejak 2019.

Bagaimanapun Tuan Faridah meninggal dunia, Sabtu lalu.

Pelajar itu juga menerima lebih 10 tawaran untuk melanjutkan pelajaran dan biasiswa.


Bajet tahun depan tak lulus, tapi bantuan RMT tetap diberi: Radzi

Pemberian bantuan Rancangan Makanan Tambahan (RMT) yang telah dinaikkan kepada RM3.50 dan RM4 mulai bulan ini tidak akan terjejas walaupun Bajet 2023 belum diluluskan Dewan Rakyat, kata Menteri Kanan Pendidikan Datuk Dr Radzi Jidin.

Katanya pemberian itu tidak menggunakan peruntukan tahun hadapan, sebaliknya, ia menggunakan dana sedia ada untuk tahun ini.

Bagaimanapun, katanya Kementerian Pendidikan (KPM) akan mengadakan perbincangan dengan Kementerian Kewangan bagi meneliti kaedah pelaksanaan terbaik untuk tahun ini.

“Kita sedang kaji dan melihat di peringkat kementerian tentang apakah pendekatan yang kita akan gunakan. Apabila kita akan laksanakan untuk tahun ini, ada peruntukan telah disediakan.

“Secara umumnya, kita sedang berbincang (jumlah) peruntukan tersebut. Biasanya bila diumumkan itu telah ada peruntukan untuk perkara tersebut dan akan duduk bincang semula dengan Kementerian Kewangan apakah kaedah pelaksanaan untuk tahun ini,” katanya.

Minggu lalu, Menteri Kewangan Tengku Datuk Seri Zafrul Tengku Abdul Aziz ketika membentangkan Bajet 2023 mengumumkan kenaikan kadar bantuan RMT buat semua penerima berkuat kuasa bulan ini.

Kadar RMT dinaikkan daripada RM2.50 kepada RM3.50 untuk murid-murid di Semenanjung, manakala bagi Sabah, Sarawak dan Labuan pula akan ditambah daripada RM3 kepada RM4.

Sejumlah RM777 juta disediakan iaitu peningkatan signifikan berbanding RM280 juta pada 2020.

Lebih 800,000 murid dan 7,300 pengusaha makanan serta pembekal susu tempatan akan menerima manfaat daripada penambahbaikan bantuan RMT itu.


Zahid mohon pasport dikembalikan, kata PM beri mandat dalam urusan pentadbiran

Mahkamah Tinggi Kuala Lumpur menerima permohonan Datuk Seri Ahmad Zahid Hamidi hari ini bagi mendapatkan pasport antarabangsa miliknya secara kekal secepat mungkin, bagi membolehkan beliau menjalankan tugas rasmi sebagai Timbalan Perdana Menteri (TPM).

Pasport itu sebelum ini diserahkan dan berada dalam simpanan mahkamah sebagai syarat jaminan tambahan, selepas beliau didakwa dengan 47 tuduhan rasuah, pecah amanah dan pengubahan wang haram dana Yayasan Akalbudi yang kini dalam peringkat bela diri.

Untuk rekod, Zahid dilantik menjadi TPM selepas menyokong kerajaan Pakatan Harapan (PH) dipimpin Perdana Menteri Datuk Seri Anwar Ibrahim.

Menurut Zahid, beliau membuat permohonan itu dengan niat baik (bona fide) yang hanya bertujuan memohon kebenaran bagi pelepasan pasport antarabangsa supaya dapat menjalankan tugas rasmi.

Dalam afidavit sokongan menerusi permohonannya, untuk mengetepikan syarat jaminan jaminan tambahan difailkan 20 Januari lalu, Zahid berkata, beliau mempunyai beberapa kekangan untuk menjalankan tugas seperti menteri lain kerana tidak mempunyai akses kepada dokumen itu.

Menurut Zahid yang juga Presiden UMNO, beliau menerima mandat dan tanggungjawab utama daripada Anwar, untuk mewakilkan beliau (Anwar) dalam beberapa urusan pentadbiran negara.

Bagi melancarkan pergerakan dan urusan dalam menjalankan tugasan rasmi selaku Timbalan Perdana Menteri, Zahid berkata, beliau dikehendaki untuk berada di dalam dan luar negara yang memerlukan pasport itu berada dalam pegangan sendiri.

Malah, Zahid berkata, beliau memerlukan dokumen itu kerana ia salah satu syarat dalam proses permohonan bagi mendapatkan pasport diplomatik yang diperlukan dan akan digunakan bagi pergerakan rasmi keluar-masuk negara.

“Saya menyatakan bahawa permohonan ini sama sekali tidak bersifat niat jahat atau prejudis terhadap mana-mana pihak, kerana saya mengaku janji untuk tetap memberi kerjasama penuh dalam penyelesaian kes sehingga ke peringkat akhir pembelaan saya.

“Saya juga menyatakan bahawa permohonan ini sekali gus dapat mengurangkan jumlah permohonan pelepasan pasport sementara kepada pihak mahkamah untuk membenarkan saya ke luar negara bagi tujuan rasmi.

“Saya turut mengaku janji bahawa akan patuh kepada semua syarat yang ditetapkan mahkamah dan akan memberi kerjasama penuh untuk menghadiri kesemua tarikh perbicaraan yang sudah ditetapkan,” katanya menurut laporan BH.

Permohonan itu ditetapkan bagi pengurusan kes hari ini di hadapan Timbalan Pendaftar Nurul Ain Hamzah yang dihadiri Timbalan Pendakwa Raya Abdul Malik Ayob dan peguam, Nabihah Meor Azli mewakili Zahid.

Zahid menghadapi 47 pertuduhan iaitu 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik Yayasan Akalbudi.

Kes itu yang kini berada di peringkat bela diri yang dijadualkan bersambung pada 10 April ini di hadapan Hakim, Datuk Collin Lawrence Sequerah.


WHO belum pasti keberkesanan suntikan dos ketiga

Pertubuhan Kesihatan Sedunia (WHO) tidak dapat memastikan sama ada suntikan penggalak dos ketiga vaksin Covid-19 diperlukan untuk mengekalkan tahap perlindungan, sehingga data terbaharu diperoleh.

“Kami tidak tahu sama ada vaksin penggalak akan diperlukan untuk mengekalkan perlindungan terhadap Covid-19 sehingga data tambahan dikumpulkan, tetapi pertanyaannya sedang dipertimbangkan oleh para penyelidik.

“Terdapat data terhad mengenai berapa lama tempoh perlindungan suntikan vaksin Covid-19 itu terhadap Covid-19 dan adakah dos tambahan akan memberi manfaat, dan kepada siapa,” kata WHO menjawab pertanyaan Reuters

Semalam, Pfizer Inc (PFE.N) merancang meminta pengawal selia Amerika Syarikat untuk membenarkan penggunaan dos tambahan vaksin Covid-19 mulai bulan depan.

Permohonan itu dibuat susulan penemuan bukti yang menunjukkan risiko jangkitan semula selepas enam bulan dua dos suntikan diambil, selain penularan varian Delta yang mudah berjangkit.

Beberapa negara lain, termasuk Turki dan Emiriah Arab Bersatu dilaporkan sudah mula memberikan dos ketiga kepada mereka yang disuntik dengan vaksin China, Sinovac, di tengah-tengah kebimbangan bahawa kemungkinan vaksin itu kurang berkesan terhadap varian baharu Covid-19 yang lebih mudah menular.

Semalam, pemerintah republik Indonesia bersetuju memberikan suntikan vaksin ketiga jenis Moderna kepada kakitangan perubatannya bagi meningkatkan lagi ketahanan diri daripada virus Covid-19, khususnya varian Delta yang semakin menular di negara itu.

Menteri Kesihatan Indonesia Budi Gunadi Sadikin berkata program vaksinasi ketiga (booster) akan dimulakan minggu depan membabitkan 1.47 juta kakitangan kesihatan negara itu.

Indonesia sebelum ini memberi vaksin Sinovac buatan China yang dihasilkan bukan menerusi teknologi mRNA kepada petugas barisan hadapan mereka.

Namun, tindakan meluluskan suntikan dos ketiga menggunakan vaksin mRNA, Moderna, dilihat cenderung untuk mengurangkan kepercayaan masyarakat terhadap produk China yang sebelum ini menjadi vaksin utama program vaksinasi republik itu. – Agensi


UMNO-DAP hanya berlakon sokong antara satu sama lain: Faizal Azumu

Penyokong UMNO dengan DAP sekarang terpaksa berlakon untuk menyokong antara satu sama lain, dakwa Datuk Seri Ahmad Faizal Azumu.

Timbalan Presiden Bersatu itu berkata semasa bertemu dengan seorang rakan daripada DAP memberitahunya mereka terpaksa berpura-pura berlakon untuk menyokong UMNO walaupun realitinya ia sukar untuk diterima, tetapi perlu mengikut hala tuju pemimpin atasan.

“Baharu ini pun saya ada jumpa rakan daripada DAP yang mereka mengaku sekarang terpaksa berlakon menyokong UMNO, begitu juga dengan UMNO pun berlakon menyokong DAP sedangkan dalam hati tiada keserasian.

“Saya faham perasaan itu semasa saya berada dalam PH yang mana kita mempunyai dasar yang berbeza dalam banyak perkara dan terpaksa membuat keputusan secara bersendiri,” katanya dipetik laporan Sinar Harian.

Faizal terdahulu mengadakan Majlis Minum Petang Pengamal Media di Seremban.

Tambahnya, keadaan ketidakserasian itu akan dapat dilihat dari sehari ke sehari yang lama kelamaan akan lebih terserlah.

Beliau yang merupakan Pengerusi Perikatan Nasional(PN) Negeri Sembilan turut bersetuju yang UMNO dan DAP hanya bercakap untuk menyedapkan hati yang kononnya ahli parti mereka sudah mula menerima antara satu sama lain.

“Saya percaya kenyataan sebegitu hanya menyedapkan hati mereka yang bercakap bukannya yg mereka mendengar.

“Yang pastinya ada sejumlah besar penyokong tradisi termasuk ahli UMNO berasa kecewa atau ‘geli-geliman’ untuk bekerjasama dengan parti yang telah mengata nista mereka, yang telah menentang segala dasar diperjuangkan UMNO sejak awal lagi,” katanya lagi.

Sebelum ini, kontroversi tercetus ekoran bekas Setiausaha Publisiti DAP, Tony Pua yang menggelarkan UMNO-Barisan Nasional (BN) sebagai ‘pakatan korup’.

Ekoran kenyataan tersebut, pemimpin UMNO membidas Pua dan meminta DAP memohon maaf, bagaimanapun tiada sebarang permohonan maaf dibuat sama ada daripada DAP atau pun Pua sendiri.

Malah, UMNO juga semasa Perhimpunan Agung 2023 yang lalu juga meminta DAP untuk meminta maaf terhadap segala kritikan dan kecaman dibuat sebelum ini, namun tuntutan tersebut juga tidak diendahkan oleh DAP.


Trump bangun tinggalkan wawancara sama seperti Najib dengan wartawan Al Jazeera

Bekas Presiden Amerika Syarikat (AS) Donald Trump meninggalkan wawancara ekslusif yang sedang berlangsung dengan Piers Morgan selepas tidak tahan diasak pengacara itu berhubung dakwaan wujud penipuan semasa Pilihan Raya pada 2020 lalu.

Tindakan Trump itu hampir sama dengan tindakan bekas Perdana Menteri Malaysia, Datuk Seri Najib Razak yang bangun meninggalkan wawancara selepas tidak tahan diasak wartawan wanita Al Jazeera, Mary Ann Jolley pada Oktober 2018 lalu.

Dalam wawancara yang agak tegang itu, Morgan mencabar Trump dengan mendakwanya tidak mempunyai “bukti kukuh” berhubung tuduhan penipuan pengundian sehingga mengakibatkan bekas Presiden AS gagal mengawal perasaannya.

Malahan, Trump juga menggelar Morgan sebagai “bodoh” dan menggambarkan dirinya pula sebagai “lelaki yang sangat jujur”.

Trump masih berdegil dan mempertahankan kekalahannya semasa pilihan raya lalu disebabkan berlaku penipuan dalam pengundian, bagaimanapun dakwaan tersebut ditolak mahkamah.

Susulan tindakan Trump tersebut juga mengakibatkan berlakunya rusuhan dicetuskan kumpulan penyokongnya dan bertindak menyerbu Capitol AS pada 6 Januari 2021 untuk menghentikan pengiraan undi pilihan raya bagi mengesahkan kemenangan calon Demokrat, Joe Biden.

Dewan kemudiannya mendakwa Trump atas tuduhan menghasut rusuhan; dia kemudiaan dibebaskan Senat.

Untuk rekod, sesi wawancara penyiar Al Jazeera bersama Najib yang menjadi kontroversi sebelum ini memenangi hadiah ‘Wawancara Terbaik’ pada Anugerah Royal Television Society Television 2019.

Wawancara yang dikendalikanJolley dalam program berbahasa Inggeris, 101 East Al Jazeera bertajuk Malaysia: Najib Speaks (Malaysia: Najib Bercakap) memenangi anugerah, menewaskan dua pencabar lain – Max Mosley untuk Channel 4 dan penyanyi British Sir Cliff Richard bagi ITV.

Semasa wawancara itu dirakamkan, Najib tidak senang duduk apabila diasak dengan soalan-soalan seperti berlian merah jambu dan 1Malaysia Development Berhad (1MDB).

Bagaimanapun, Najib kemudian memohon maaf kerana gagal mengawal emosi, dengan mengatakan bahawa beliau memikirkan isterinya, Datin Seri Rosmah Mansor dan anak-anaknya.


Khairy pulang kepada UMNO jika pemimpin bertukar, bukan lagi Zahid

Bekas Ahli Parlimen Rembau yang dipecat oleh Majlis Tertinggi (MT) UMNO, Khairy Jamaluddin hanya akan pulang ke pangkuan parti itu apabila Datuk Seri Ahmad Zahid Hamidi tidak lagi menjadi presiden.

“Saya masih mencari jalan pulang (kepada UMNO),” katanya sambil menjelaskan kepulangan beliau ke pangkuan UMNO mestilah di bawah kepemimpinan baharu.

Dalam satu perjumpaan bersama media di Concorde Club, di Kuala Lumpur, hari ini (6 Februari 2023), Khairy yang juga bekas Ketua Pemuda UMNO berkata sebelum pemilihan parti 2018 beliau ditawarkan jawatan Timbalan Presiden oleh Zahid.

“Sebelum pemilihan UMNO pada 2018, saya pernah berjumpa dengan Zahid, ketika itu beliau menawarkan jawatan Timbalan Presiden kepada saya, namun saya menolaknya,” katanya.

Khairy berkata, sejak 2018 beberapa siri perjumpaan diadakan untuk menawarkan beliau jawatan di dalam UMNO namun beliau menolaknya.

“Sejak 2018, saya secara konsisten menyuarakan UMNO perlu perubahan dalam kepimpinan, semua pemimpin UMNO yang berada dalam jawatan sejak 2018 tidak boleh memegang jawatan itu lagi,” katanya menurut BH.

Sehubungan itu Khairy berkata, beliau mungkin perlu menunggu lama untuk peluang kembali kepada UMNO.

Sementara itu, beliau berkata, selain tawaran beberapa jawatan korporat dan penyelidikan, beliau tidak menolak kemungkinan untuk kembali ke arena politik negara.

“Saya ada pengalaman selama tiga penggal sebagai ahli Parlimen, memegang jawatan menteri di tiga kementerian, menambah pengalaman di peringkat negeri adalah langkah paling sesuai,” katanya.

Beliau berkata, beliau berminat dengan perkembangan politik di Selangor dan tidak menolak bertanding dalam pilihan raya negeri (PRN) akan datang.

Khairy yang juga bekas Menteri Kesihatan, berkata jika beliau membuat keputusan untuk kembali ke arena politik, beliau akan mulakan di Selangor.

Beliau menyifatkan, kempennya di Sungai Buloh pada Pilihan Raya Umum Ke-15 (PRU-15) sangat baik walaupun tidak memenangi kerusi Parlimen itu.

“Jika saya mahu sertai politik semula, saya akan bertanding dalam PRN di Selangor, namun saya belum memilih platform atau parti yang sesuai untuk disertai,” katanya

Khairy mengakui telah mengadakan perjumpaan dengan pemimpin pelbagai parti politik dan antara yang dibincangkan adalah posisi beliau di sana.

Bagaimanapun, Khairy menjangkakan PRN Selangor amat sengit kerana negeri itu kubu kuat Pakatan Harapan (PH), namun pada PRU-15 lalu, Perikatan Nasional (PN) sudah mula bertapak.

“Walau apa pun pilihan saya, persaingan di sana (Selangor) amat sengit,” katanya.

Ditanya sama ada beliau mungkin menubuhkan parti politik baharu, Khairy menyifatkan arena politik negara sudah terlalu padat.

“Walaupun ada cadangan, …mungkin tidak kerana arena politik negara kita sudah terlalu padat untuk saya menubuhkan sebuah parti baharu,” katanya.


Laman Facebook Agenda Daily tak boleh akses, jadi sasaran ‘cybertrooper’

Sejak petang tadi, laman rasmi Facebook Agenda Daily tidak boleh diakses pelayar dan pengguna akaun laman media sosial.

Untuk makluman kepada semua pengikut dan peminat Facebook Agenda Daily, kebelakangan ini laskar siber upahan atau ‘cybertrooper’ menjadikan laman kami sebagai sasaran kerana laporan berita dan ‘troll’ politik terhadap parti tertentu.

Pengendali Facebook Agenda Daily melaporkan menerima satu notis mengatakan kononnya laman tersebut melanggar peraturan komuniti dan menyebabkan ia terpaksa diturunkan.

Bagaimanapun, pihak pengendali laman Facebook Agenda Daily sudah membuat rayuan rasmi untuk mendapatkan semula akaun tersebut.

Proses untuk mendapatkan semula laman Facebook Agenda Daily dijangka mengambil masa sedikit dan tidak menolak kemungkinan tidak boleh didapatkan semula.

Pihak pengurusan memandang serius serangan ‘cybertrooper’ dan secara tidak langsung cuba menafikan hak demokrasi orang ramai untuk mendapatkan maklumat berita yang tepat.


Pelajar IPT mula dihantar pulang ke kampung secara berperingkat

Sempena sambutan Aidilfitri, pelajar institusi pengajian tinggi (IPT) yang tinggal di kampus mula dihantar pulang ke rumah masing-masing secara berperingkat mulai hari ini.

Hampir 70,000 daripada 162,414 pelajar sudah dihantar pulang dan pergerakan mereka dipantau pematuhan prosedur operasi standard (SOP) ketat, kata Menteri Pengajian Tinggi Datuk Seri Dr Noraini Ahmad.

“Kebenaran pergerakan ini dibuat selepas mendapat kebenaran daripada Majlis Keselamatan Negara (MKN) dan Kementerian Kesihatan (KKM) baru-baru ini.

“Jadi saya nasihatkan setiap pelajar agar mematuhi SOP sepanjang berada di kampung halaman bersama keluarga dengan memakai pelitup muka, cecair pembasmi kuman dan menjaga penjarakan fizikal,” katanya lapor Bernama.

Noraini melakukan tinjauan pergerakan pulang pelajar di kampus Universiti Kebangsaan Malaysia (UKM) hari ini.

Terdahulu, Kementerian Pengajian Tinggi (KPT) mengumumkan lebih 100,000 pelajar IPT yang kini berada di kampus dibenarkan pulang ke rumah masing-masing bersempena cuti Hari Raya Aidilfitri kecuali bagi Sarawak, dan pergerakan secara berfasa itu ditetapkan dari 7 hingga 12 Mei dari kampus ke kediaman masing-masing manakala tarikh kembali ke kampus bermula 15 hingga 20 Mei.

Sementara itu 7,500 pelajar UKM pulang ke kediaman masing-masing di seluruh negara kecuali Sarawak untuk fasa pertama malam ini dengan menaiki 19 bas manakala 350 pelajar menaiki 13 bas esok (fasa kedua) dan fasa terakhir pada Ahad seramai 32 orang.

Mengenai prosedur pelajar IPT apabila kembali ke kampus, Noraini berkata mereka perlu menjalani ujian saringan terutama mereka yang dari kawasan berisiko tinggi.

“Sekiranya bergejala dan mencatat bacaan suhu badan tinggi, mereka akan diasingkan dan tidak dibenar pulang ke kampus. Bagi mereka yang tidak bergejala, mereka boleh kembali ke kampus dan meneruskan sesi pengajian,” katanya.

Sementara itu Universiti Sains Malaysia (USM) dalam satu kenyataan berkata pihaknya membantu menguruskan pengangkutan pulang 2,748 pelajar universiti ke kampung halaman bermula hari ini dan esok dengan menggunakan 10 buah bas ke semua negeri di semenanjung Malaysia.

“Perjalanan penghantaran pelajar USM hari ini membabitkan lapan buah bas ke semua negeri di semenanjung Malaysia kecuali Terengganu manakala bagi Terengganu penghantaran bermula esok (8 Mei) menggunakan dua buah bas,” menurut kenyataan itu.


Dr Siti Mastura tak gentar berdepan ‘warlord’ UMNO di Kepala Batas

Biar diletak menggempur kubu kuat UMNO dan ‘warlord’ parti itu, calon Perikatan Nasional P041 Parlimen Kepala Batas, Dr Siti Mastura Mohamad, 33, tidak gentar berdepan pencabarnya pada Pilihan Raya Umum Ke-15 (PRU-15), 19 November ini.

Meskipun beliau satu-satunya calon tunggal wanita daripada PAS di Pulau Pinang, namun beliau berasa bangga kerana PAS mengutamakan wanita muda untuk mewakili Perikatan Nasional di Parlimen Kepala Batas.

Pada pilihan raya 19 November ini, Dr Siti Mastura bakal menghadapi ‘warlord’ UMNO Datuk Seri Reezal Merican Naina Merican. selain calon MUDA Danial Abdul Majed.

Dr Siti Mastura berkata pemilihan beliau sebagai calon adalah ruang diberikan Perikatan Nasional kepada anak muda di negara ini.

“Insha-Allah saya akan gunakan ruang dan peluang yang diberikan Perikatan Nasional dengan semaksima mungkin mewakili PAS di sini.

“Saya juga mengucapkan terima kasih kepada jentera pilihan raya yang memberikan kerjasama untuk bergerak bersama.

“Insha-Allah, Perikatan Nasional akan memastikan tagline peihatin bersih, stabil (PN BEST) dan utamanya prihatin iaitu fokus kepada ketidakadilan dalam perkara melahirkan pemimpin berintegriti,” katanya.https://www.facebook.com/hashtag/pnbest

Dr Siti Mastura berkata tidak salah sekiranya pengundi wanita memberi peluang kepada calon wanita muda untuk memastikan yang terbaik kepada pengundi Kepala Batas.

“Anak muda diseru memberikan satu signal bahawasanya Perikatan Nasional merupakan blok yang memberikan peluang kepada anak muda wanita,” katanya.


Rosmah cabar lagi ketepi Sri Ram, mohon batal bicara kes rasuah

Datin Seri Rosmah Mansor sekali lagi memfailkan permohonan mencabar pelantikan Datuk Seri Gopal Sri Ram sebagai Timbalan Pendakwa Raya Kanan dalam kes rasuah membabitkan projek hibrid solar bernilai RM1.25 bilion dihadapinya.

Dia juga memohon perbicaraan penuh kes itu yang berlangsung sejak 2018, terbatal dan tidak sah.

Rosmah, 70, memfailkan permohonan kebenaran semakan kehakiman pada 24 Jun lepas menerusi Tetuan Akberdin & Co di Mahkamah Tinggi (Rayuan dan Kuasa-Kuasa Khas) dengan menamakan Peguam Negara/Pendakwa Raya, Kerajaan Malaysia dan Sri Ram sebagai responden.

Sebelum ini isteri bekas Perdana Menteri Datuk Seri Najib Razak itu telah menfailkan permohonan sama di Mahkamah Tinggi Jenayah di sini, lapor Bernama.

Bagaimanapun permohonannya ditolak oleh Mahkamah Tinggi dan rayuannya terhadap permohonan itu juga ditolak oleh Mahkamah Rayuan dan Mahkamah Persekutuan.

Dalam permohonan terbaharunya, Rosmah memohon deklarasi bahawa pelantikan Sri Ram sebagai Timbalan Pendakwa Raya Kanan melalui tiga surat pelantikan (fiat), masing-masing bertarikh 8 Julai 2020, 11 Mei dan 21 Mei 2021, adalah salah di sisi undang-undang Malaysia.

Dia memohon perisytiharan bahawa fiat versi pertama yang ditandatangani Peguam Negara Tan Sri Idrus Harun pada 8 Julai 2020, yang sepatutnya ditandatangani oleh Peguam Negara terdahulu, Tan Sri Tommy Thomas pada atau sebelum 15 November 2018, iaitu tarikh pendakwaan ke atas pemohon adalah tidak sah di sisi undang-undang.

Pemohon memohon deklarasi bahawa fiat versi kedua bertarikh 11 Mei 2021 adalah tidak wujud memandangkan Thomas di dalam bukunya – ‘My Story: Justice in Wilderness’ yang diterbitkan pada 2021 menyatakan pelantikan Sri Ram adalah berkaitan dengan 1Malaysia Development Berhad (1MDB) dan bukannya kes solar selain memohon deklarasi bahawa pelantikan bekas hakim Mahkamah Persekutuan itu melalui fiat versi ketiga adalah cacat.

Selain itu, dia juga memohon deklarasi bahawa keseluruhan prosiding pendakwaan dan perbicaraan penuh bagi kes solar yang berlangsung sejak 15 Nov 2018 sehingga pembelaan menutup kesnya adalah tidak sah dan terbatal.

“Oleh itu, saya selaku Orang Kena Tuduh (OKT) hendaklah dilepaskan dibebaskan daripada semua pertuduhan dihadapi di bawah Seksyen 16(a)(A) Akta Suruhanjaya Pencegahan Rasuah Malaysia 2009 di dalam kes solar itu,” kata Rosmah dalam permohonannya.

Sementara itu, peguam Datuk Akberdin Abdul Kader, yang mewakili Rosmah ketika dihubungi berkata permohonan anak guamnya itu akan didengar pada 30 Jun ini di hadapan Hakim Datuk Ahmad Kamal Md Shahid.

Rosmah dituduh meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak Holdings Sdn Bhd Saidi Abang Samsudin melalui bekas pembantunya Datuk Rizal Mansor sebagai ganjaran membantu Jepak Holdings memperoleh projek bernilai RM1.25 bilion untuk menyediakan tenaga hibrid solar di 369 sekolah di luar bandar Sarawak.

Perbicaraan di Mahkamah Tinggi telah selesai dan Hakim Mohamed Zaini Mazlan menetapkan 7 Julai ini untuk menyampaikan keputusan sama ada Rosmah akan dibebaskan atau disabitkan dengan tiga pertuduhan rasuah itu.


UMNO menang 26 kerusi dulu pun sebab ‘No Anwar, No DAP’: Shahidan

Datuk Seri Dr Shahidan Kassim tidak melihat UMNO akan dapat memenangi kerusi yang banyak pada Pilihan Raya Negeri (PRN) di enam negeri, malah berkemungkinan akan kalah besar.

Ahli Parlimen Arau yang menang selepas dipecat UMNO pada Pilihan Raya Umum Ke-15 (PRU-15) lalu itu berkata, 26 kerusi dimenangi bekas partinya itu sebelum ini disebabkan kempen ‘No Anwar, No DAP’ tetapi kini Presiden, Datuk Seri Ahmad Zahid Hamidi sudah mengkhianati ahli-ahli parti itu.

“Kedah, Terengganu dan Kelantan adalah lubuk PN, UMNO nak bertanding buat apa? Bertanding pun kalah, buat malu saja, nanti hilang benih.

“Walaupun dia buat formula, UMNO campur PH (Pakatan Harapan), maka jumlahnya dia menang tapi dia lupa orang UMNO bagi (undi) masa tu, masa dia kata ‘No Anwar, No DAP tapi sekarang dia duduk dengan DAP dan orang UMNO tak setuju,” katanya dipetik laporan BH.

Shahidan terdahulu hadir pada program Pentas Alternatif Rakyat Parlimen Pengkalan Chepa di Dataran Kijang, Pasar Kedai Buloh di Kot Bharu.

Untuk rekod, UMNO sebelem PRU-15 lalu membuat ketetapan mereka tidak akan menyokong Datuk Seri Anwar Ibrahim dan bekerjasama dengan DAP, tetapi Zahid membuat keputusan sebaliknya selepas berakhir PRU-15 lalu.

Berhubung keputusan MIC dan MCA tidak bertanding, Shahidan menyindir Zahid dengan berkata doa untuk UMNO berjuang solo, sudah termakbul.

“Sekarang UMNO bertanding solo. Sebab dia (Presiden UMNO, Datuk Seri Dr Ahmad Zahid Hamid) berdoa untuk solo, Allah makbulkan.

“Orang MIC dan MCA tak akan sokong UMNO. Jadi saya menyeru kepada mereka untuk sokong PN (Perikatan Nasional). Kita akan menegakkan keadilan tanpa was-was,” katanya.

Kelmarin, MCA menerusi kenyataan dikeluarkan setiausaha agungnya, Datuk Chong Sin Woon memaklumkan, parti itu tidak akan bertanding pada PRN di enam negeri, 12 Ogos ini.

Sebaliknya, MCA akan menumpukan kepada persediaan menghadapi Pilihan Raya Umum Ke-16 (PRU16), selain melaksanakan pembaharuan dan kebangkitan semula parti itu.

Selang beberapa jam selepas itu, MIC menerusi setiausaha agungnya, RT Rajasekaran turut mengumumkan tidak akan bertanding dalam enam PRN berkenaan selepas meneliti keadaan politik semasa dan mendengar pandangan setiap ahli Mesyuarat Jawatankuasa Kerja Pusat (CWC).


Hairan macam mana Anwar boleh lantik orang ada kes mahkamah: Dr Mahathir

Datuk Seri Anwar Ibrahim dibidas bekas Perdana Menteri (PM) Tun Dr Mahathir Mohamad kerana mengambil seorang yang mempunyai kes mahkamah sebagai pemimpin kanan dalam kerajaan.

Dr Mahathir yang juga PM dua kali menyifatkan Anwar yang baharu dapat jadi PM Ke-10 membelakangi kedaulatan undang-undang atau ‘rule of law’ apabila melantik Datuk Seri Ahmad Zahid Hamidi sedang berdepan kes mahkamah sebagai Timbalan Perdana Menteri (TPM).

“Ya, betul belum dihukum tetapi orang ini sudah dihadapkan ke mahkamah, kalau kita ada orang sebegini jadi pemimpin, akan rosaklah negara kita.

“Saya berpendapat, kalau kita nak bersihkan negara kita, tidak boleh pilih orang yang semua orang berpendapat dia seorang yang melakukan jenayah.

“Jadi saya hairan bagaimana Anwar boleh pilih orang ini walaupun dia pemimpin parti tetapi dia menghadapi tuduhan di mahkamah. Ya betul tidak bersalah sehingga dibuktikan bersalah.

“Tetapi kalau dia dihadapkan dengan satu-satu kes itu sudah menunjukkan dia (Zahid) tidak layak jadi pemimpin,” katanya dipetik laporan BH.

Dr Mahathir berkata pelantikan Zahid adalah sesuatu yang janggal dan tidak memungkinkan usaha kerajaan membersihkan negara daripada gelaja rasuah dan kleptokrat.

Zahid dilantik sebagai TPM oleh Anwar ketika mengumumkan barisan 28 anggota Kabinet kerajaan Pakatan Harapan (PH)-Barisan Nasional (BN) pada 2 Disember lalu.

Mahkamah Tinggi pada 24 Januari lalu, memerintahkan Zahid membela diri terhadap 47 tuduhan rasuah, pecah amanah dan pengubahan wang haram dana Yayasan Akalbudi.

Hakim, Datuk Collin Lawrence Sequerah, membuat keputusan itu selepas mendapati pihak pendakwaan berjaya menimbulkan kes prima facie bagi semua tuduhan terhadap Zahid yang juga pengasas yayasan terbabit.


Bekas isteri ahli perniagaan jual makanan tanggung tiga anak

Bekas isteri Datuk SM Faisal SM Nasimuddin Kamal, Emilia Hanafi memberitahu Mahkamah Majistret Kuala Lumpur hari ini terpaksa bekerja sambilan sebagai penjual makanan serta melakukan kerja-kerja dekorasi rumah bagi menanggung perbelanjaan anak-anaknya selepas bergelar ibu tunggal.

Emilia Hanafi, 43, berkata beliau memilih untuk bekerja sambilan kerana perlu menguruskan persekolahan tiga anak lelakinya yang berumur 17, 12 dan 10 tahun, termasuk menghantar dan mengambil mereka dari sekolah.

“Saya menanggung anak-anak dengan menjual makanan yang dimasak dari rumah,” katanya semasa pemeriksaan utama oleh Timbalan Pendakwa Raya Nur Aishah Ahmad Zakiuddin pada perbicaraan kes SM Faisal yang didakwa sengaja mendatangkan kecederaan terhadap Emilia.

Saksi pendakwaan ketujuh itu berkata pekerjaan sambilan itu dilakukan untuk menanggung keluarga termasuk tiga anak lelakinya kerana nafkah interim RM2,000 yang diterima bagi setiap anaknya adalah tidak mencukupi.

“Buat masa ini, saya bersama tiga anak menumpang di rumah ibu bapa saya,” katanya dalam nada sebak menurut laporan Bernama.

Emilia memberi keterangan hari ini selepas mahkamah membenarkan permohonan peguam Datuk Akberdin Abdul Kader yang mewakili SM Faisal untuk Emilia dipanggil memberi keterangan walaupun pihak pendakwaan membantah permohonan itu.

Timbalan Pendakwa Raya Zahida Zakaria bagaimanapun memaklumkan kepada mahkamah bahawa pihaknya akan memfailkan permohonan semakan undang-undang terhadap perintah mahkamah itu supaya Emilia memberi keterangan hari ini.

Sepatutnya, hari ini saksi pendakwaan keenam, Elisa Nani iaitu adik perempuan Emilia disoal balas oleh peguam, namun Akberdin memohon supaya Emilia dipanggil untuk memberi keterangan terlebih dahulu kerana beliau saksi penting pendakwaan.

SM Faisal, 43, didakwa mencederakan Emilia, 43, di sebuah rumah di Desa Sri Hartamas, Brickfields di sini antara 12.30 tengah hari dan 4.30 petang pada 22 Nov 2015.

Pertuduhan mengikut Seksyen 323 Kanun Keseksaan dan boleh dihukum mengikut Seksyen 326A kanun sama yang membawa hukuman maksimum penjara dua tahun atau denda RM2,000 atau kedua-duanya sekali, jika sabit kesalahan.

Perbicaraan di hadapan Majistret Nadia Othman bersambung 28 Feb ini.


Felda, Felcra dibangunkan semula jika Perikatan Nasional memerintah

Kerajaan Perikatan Nasional sepatutnya telah melaksanakan beberapa projek pembangunan di tanah rancangan Felda dan Felcra, setelah krisis kesihatan akibat Covid-19, mereda.

Namun, rancangan itu tidak dapat dilaksanakan apabila berlaku krisis politik di mana UMNO dan Barisan Nasional (BN) mengkhianati sokongan kepada Perikatan Nasional hingga kerajaan bertukar, kata bekas Perdana Menteri Tan Sri Muhyiddin Yassin.

“Kesungguhan kerajaan ketika itu hendak membangunkan Felda bagaimanapun tergendala seketika akibat pergolakan politik selain krisis kesihatan Covid-19 sehingga memaksa saya melepaskan jawatan.

“Keadaan itu menyebabkan banyak perancangan pembangunan Felda yang sudah diatur tidak dapat diteruskan,” katanya dalam kenyataan hari ini (18 November 2022) selepas perjumpaan dengan peneroka Felda dan Felcra di Parlimen Pagoh dan Parlimen Sekijang.

Sehubungan itu, Muhyiddin yang juga Pengerusi Perikatan Nasional berharap rakyat akan membuat pilihan tepat dengan memilih Perikatan Nasional bagi meneruskan segala perancangan pembangunan untuk Felda dan Felcra yang masih belum selesai.

Lebih 21.1 juta pemilih layak membuang undi dalam Pilihan Raya Umum Ke-15 (PRU-15), esok (19 November 2022).

Muhyiddin yang bertanding mempertahankan kerusi Parlimen Pagoh berkata memberi jaminan Program Pembangunan Perumahan Generasi Muda Felda yang terbengkalai akan disambung semula, jika Perikatan Nasional berjaya membentuk kerajaan.

Ini, katanya, sejajar dengan Tawaran Perikatan Nasional PN Best yang memberi perhatian khusus kepada pembangunan warga Felda.

“Perikatan Nasional juga berazam memperkenalkan skim bantuan usahawan bagi menarik lebih ramai anak muda menceburi perniagaan selain menambah baik infrastruktur asas termasuk capaian internet dan rumah mampu milik.

“Menjelang pilihan raya yang hanya berbaki satu hari lagi, suka saya mengingatkan tuan puan sekalian, pilihlah kerajaan yang sedia bersama rakyat dalam waktu susah dan senang.

“Perikatan Nasional adalah yang terbaik dengan rekod pentadbiran berjaya sepanjang tempoh negara berhadapan cabaran,” katanya.


PAS jemput UMNO ke muktamar walaupun bakal ‘berentap’ PRU-15

PAS menjemput UMNO bersama beberapa lagi rakan parti lain ke Muktamar Tahunan Ke-68 yang akan diadakan mulai 3 dan 4 September ini, tatkala kedua-dua parti itu dilihat tidak lagi sehaluan bagi menghadapi Pilihan Raya Umum Ke-15 (PRU-15).

Timbalan Presiden PAS Datuk Seri Tuan Ibrahim Tuan Man berkata jemputan itu akan dibuat walaupun menyedari Barisan Nasional (BN) berulang kali telah menyatakan pendirian untuk bergerak secara solo pada PRU-15.

Sebelum ini, Presiden UMNO Datuk Seri Ahmad Zahid Hamidi mencabar PAS beradu kekuatan terlebih dulu pada PRU-15 sekiranya ingin bercakap berhubung pembentukan kerjasama.

Kata Zahid sekiranya PAS masih mahu membentuk kerjasama dengan UMNO, ia boleh dilakukan selepas PRU15.

“Kalau nak jalin sebarang bentuk kerjasama, jalin selepas keputusan PRU15…sekarang ini kita turun ke gelanggang dan adu kekuatan…kekuatan dari segi pengaruh pengundi-pengundi.

“Walaupun mahukan persefahaman dan sebagainya itu hanyalah harapan, tetapi realitinya rakyat tahu parti mana boleh membela nasib mereka,” katanya dalam wawancara ‘Jawab, Saya Tanya! baru-baru ini.

Mengulas lanjut, Tuan Ibrahim berkata muktamar kali ini dilihat akan memfokuskan kepada perbincangan kepada memperkukuhkan Perikatan Nasional (PN) menghadapi PRU-15.

“Persiapan kali ini berjalan lancar dengan muktamar tahunan dewan-dewan akan diadakan di tempat berasingan bermula 1 dan 2 September dan seterusnya acara kemuncak pada 3 dan 4 September di Kompleks Pas Kedah di Kota Sarang Semut.

“Usul-usul yang akan dibawa ke muktamar kali ini belum dibentangkan lagi dan biasanya akan dihantar kepada Setiausaha Agung Pas (Datuk Seri Takiyuddin Hassan).

“Tetapi saya melihat kali ini, ia lebih menjurus kepada memperkukuhkan PN menjelang PRU-15,” katanya memetik laporan Utusan hari ini.

Ini kerana, katanya PAS melihat BN seperti hampir pasti untuk bertanding solo pada PRU-15 dan parti itu tiada pilihan selain terpaksa hadapinya.

“Jadi kita akan lebih kepada usaha memperkukuhkan PN,” katanya lagi.

Dianggarkan seramai 1,300 perwakilan dari 197 kawasan seluruh negara akan hadir ke Kompleks PAS Kedah di Kota Sarang Semut bermula 3 hingga 4 September ini untuk menyertai muktamar tahunan parti berkenaan yang dijangka terakhir sebelum PRU-15.

Difahamkan beberapa penekanan berkaitan gerak kerja pilihan raya akan diumumkan melalui ucapan dasar yang akan disampaikan oleh Presiden PAS, Tan Sri Abdul Hadi Awang pada 3 September ini.

“Sempena muktamar kali ini, kita juga akan adakan majlis pelancaran jentera pilihan raya peringkat pusat yang akan diadakan pada 3 September. Dengan adanya program sebegini, ia akan memeriahkan lagi penganjuran muktamar,” kata Tuan Ibrahim.


Ringgit, Bursa Malaysia dibuka tinggi sedikit pagi ini

Nilai ringgit meningkat sedikit berbanding dolar Amerika Syarikat (AS) pagi ini, meneruskan momentum menaik semalam apabila selera risiko dalam pasaran bertambah baik, kata seorang peniaga.

Pada jam 9 pagi, mata wang tempatan mencatatkan paras 4.4960/4995 berbanding dolar AS daripada penutup Khamis pada 4.5010/5040, lapor Bernama.

Peniaga itu berkata langkah Bank Negara Malaysia untuk menaikkan kadar dasar semalaman sebanyak 25 mata asas (bps) semalam berjaya mengimbangi kesan daripada pendirian pengerusi Rizab Persekutuan Amerika Syarikat, Jerome Powell malam tadi, yang cenderung untuk menaikkan kadar faedah.

Sementara itu, Bank Pusat Eropah turut meningkatkan kadar faedah sebanyak 75 mata asas yang belum pernah berlaku sebelum ini kepada 0.75 peratus dalam usaha membendung inflasi.

Dalam pada itu, ringgit diniagakan kebanyakannya lebih rendah berbanding mata wang utama yang lain.

Mata wang tempatan menyusut nilai berbanding dolar Singapura kepada 3.2062/2089 daripada penutup Khamis pada 3.2015/2041, lemah berbanding pound Britain kepada 5.1897/1938 daripada 5.1730/1764 dan turun berbanding euro kepada 4.5162/5197 daripada 4.4996/5026 semalam.

Bagaimanapun, ringgit menambah nilai berbanding yen Jepun kepada 3.1268/1294 daripada 3.1285/1308 sebelumnya.

Sementara itu, Bursa Malaysia juga dibuka tinggi sedikit, namun menyusut kemudiannya kerana para pelabur masih menimbangkan usaha Rizab Persekutuan Amerika Syarikat memerangi inflasi di tengah-tengah sentimen pasaran serantau yang bercampur-campur, kata seorang peniaga.

Pada jam 9.06 pagi, penanda aras FTSE Bursa Malaysia KLCI (FBM KLCI) turun 0.83 mata untuk mencatatkan paras 1,493.90 berbanding penutupan Khamis pada 1,494.73.

Indeks utama itu dibuka 1.02 mata lebih kukuh pada 1,495.75.

Bagaimanapun di pasaran yang lebih luas, kaunter untung mengatasi kaunter rugi 142 berbalas 88, manakala 176 kaunter tidak berubah, 1,899 tidak diniagakan dan sembilan yang lain digantung.

Jumlah dagangan adalah sebanyak 76.19 juta unit bernilai RM37.30 juta.

Menurut Naib Presiden Penyelidikan Ekuiti Rakuten Trade Sdn Bhd Thong Pak Leng, sentimen dijangka kekal hambar walaupun aktiviti belian berkemungkinan berterusan untuk saham perbankan hari ini berikutan kenaikan Kadar Dasar Semalaman (OPR) Bank Negara Malaysia.

Bank pusat telah menaikkan OPR sebanyak 25 mata asas kepada 2.50 peratus pada mesyuarat Jawatankuasa Dasar Monetari (MPC) kelimanya semalam.

Justeru, Thong menjangkakan indeks berada dalam aliran julat yang ketat antara 1,490 dan 1,500 hari ini, sambil menambah sektor perladangan mungkin menghadapi beberapa masalah berikutan harga minyak sawit mentah terus menurun disebabkan permintaan yang lebih lemah dan paras inventori yang tinggi.


Selepas ucapan Zahid, Mufti Perlis bimbang Malaysia jadi ‘syurga rasuah’

Selepas tular kenyataan Datuk Seri Ahmad Zahid Hamidi semasa Perhimpunan MIC baru-baru ini, Mufti Perlis melahirkan kebimbangan jika selepas ini negara akan menjadi ‘syurga rasuah’.

Datuk Dr Mohd Asri Zainul Abidin berkata tidak percaya kenyataan tersebut dikeluarkan oleh seorang Presiden UMNO yang mengesahkan tujuan pilihan raya diadakan adalah semata-mata untuk menyelamatkan diri masing-masing daripada kesalahan dilakukan dan bukannya demi rakyat.

“Terkesima mendengar, bagaimana secara terang orang politik boleh mengaku tujuan untuk menang PRU (pilihan raya umum) adalah bagi mengelakkan kes rasuah mereka dibicarakan di mahkamah,” katanya dalam ciapan di Twitter hari ini.

Walaupun Asri tidak secara jelas menamakan individu dimaksudkannya dalam ciapan tersebut, namun baru-baru ini tular satu video ucapan Zahid di hadapan penyokong parti Barisan Nasional (BN)yang seakan memberi gambaran senario buruk bakal dihadapi pemimpin mereka jika kalah pada PRU-15 nanti.

Zahid semasa ucapan tersebut berkata jika BN kalah pada PRU-15, situasi lebih buruk bakal dihadapi berbanding semasa PRU-14 lalu dan tidak menolak bakal didakwa di mahkamah nanti jika kalah pilihan raya.

Menurut Asri lagi, jika senario tersebut berlaku apabila BN menang besar, dibimbangi nanti Malaysia bakal menjadi ‘syurga rasuah’.

“Jika itu berlaku, negara ini akan jadi syurga rasuah,” katanya lagi.

Dalam pada itu, selepas kenyataan itu menjadi tular, Zahid tampil menafikan kononnya ucapan tersebut “diputar belit” untuk mengelirukan orang ramai.

Kata Ahmad Zahid, ucapannya itu sebenarnya merujuk kepada pendakwaan politik dan pendakwaan terpilih di mahkamah.


Covid-19: Thailand catat kematian tertinggi

Thailand hari ini merekodkan jumlah kematian tertinggi akibat Covid-19 iaitu sebanyak 91 kes, sementara jangkitan baharu pula 9,326 kes.

Pusat Pentadbiran Situasi Covid-19 Thailand (CCSA) berkata jumlah keseluruhan kematian akibat Covid-19 sejak wabak berkenaan dikesan di seluruh negara itu meningkat kepada 2,625 kes.

“Sehingga kini, lebih 326,832 kes jangkitan dan 2,625 kes melibatkan kematian telah direkodkan sejak wabak Covid-19 ini mula melanda Thailand pada Januari tahun lalu,” kata CCSA.

CCSA memaklumkan kes baharu yang dilaporkan hari ini merangkumi 9,307 jangkitan tempatan dan 19 kes import. Manakala sebanyak 2,548 kes adalah melalui pengesanan kes aktif.

CCSA dalam kenyataannya berkata Bangkok menjadi pusat pandemik apabila mencatatkan 3,191 kes jangkitan baharu dan 51 kematian.

“Daripada jumlah korban 47 daripadanya adalah lelaki dan 44 wanita yang berusia antara 26 hingga 98 tahun,” katanya.

Sementara itu bermula hari ini, pihak berkuasa Thailand telah mewujudkan pusat pemeriksaan khas di Bangkok dan sembilan lagi di wilayah lain untuk meminimumkan pergerakan orang ramai.

Thailand akan melaksanakan langkah pencegahan lebih ketat bermula 12 Julai ini. – Agensi


Anwar desak penjelasan isu tanah Najib, tak puas hati juga

Ketua Pembangkang Datuk Seri Anwar Ibrahim masih tidak berpuas hati berhubung isu pemberian hartanah RM100 juta kepada Datuk Seri Najib Razak dan mendesak penjelasan daripada kerajaan.

Di Dewan Rakyat hari ini, Anwar berkata walaupun Najib sudah menarik balik permohonan, pihak kerajaan digesa memberi penjelasan mengapa begitu mudah keistimewaan tersebut diberikan walhal sebelum ini blok pembangkang, Pakatan Harapan (PH) yang menandatangani Memorandum Persefahaman (MOU) dengan kerajaan.

“Jadi, kita minta menteri (kewangan) beri penjelasan apa yang berlaku memang kita tahu ada dalam undang-undang (peruntukan kepada bekas Perdana Menteri-PM) tetapi kita nak tahu berapa yang diperoleh dan mengapa Jemaah Menteri boleh setuju dengan mudah kemudahan diberikan walaupun Jemaaah Menteri sebahagian besar dari parti Melayu dan Islam,” katanya semasa perbahasan.

Menurut Anwar, imbuhan terlalu tinggi kepada bekas PM itu akan memberi beban kepada kewangan negara.

“Saya percaya kalau ikutkan pengalaman tokoh seperti Tunku Abdul Rahman, Tun Abdul Razak, orang-orang ini tak perlu imbuhan, ini berbeza dengan yang lain,” katanya.

Terdahulu, media melaporkan Najib memohon “keistimewaan” daripada kerajaan dalam bentuk sebuah rumah kediaman dengan keluasan 2.8 ekar bernilai RM100 juta yang terletak di kejiranan paling eksklusif Kuala Lumpur.

Permohonan tersebut menurut portal MalaysiaNow sudah menerima kelulusan daripada kerajaan namun dibantah menteri dan pegawai kanan.

Difahamkan Najib membuat permohonan tersebut setahun selepas digulingkan pada Pilihan Raya Umum ke-14 (PRU14) 2018 dan sekali lagi tahun lalu, beberapa bulan sebelum beliau disabitkan bersalah bagi kes rasuah melibatkan skandal 1Malaysia Development Berhad (1MDB).

Susulan pendedahan tersebut, bekas PM dua kali Tun Dr Mahathir Mohamad mengkritik dan membidas kerajaan kerana memberikan keistimewaan tersebut kepada Najib kerana berstatus banduan selepas disabitkan hukuman jenayah dan sedang dalam proses rayuan.

Tahun lalu, Mahkamah Tinggi memutuskan hukuman penjara 12 tahun dan denda RM210 juta selepas mendapati beliau bersalah bagi tujuh pertuduhan jenayah pecah amanah, pengubahan wang dan salah guna kuasa melibatkan RM42 juta dana SRC International yang berkait 1MDB.


Bakal dipecat UMNO, PN dan PAS terbuka terima Khairy: Samsuri

Bekas ketua pemuda, Khairy Jamaluddin Abu Bakar yang didakwa bakal dipecat UMNO nampaknya sudah menerima tawaran banyak parti yang sudi menerimanya sebagai ahli baharu.

Naib Presiden PAS, Datuk Seri Dr Ahmad Samsuri Mokhtar membuat tawaran kepada Khairy untuk masuk parti tersebut dan bersama-sama dalam gabungan Perikatan Nasional (PN) jika UMNO memecatnya nanti.

“Pimpinan parti dalam PN sentiasa bersikap terbuka dan penyertaan mana-mana pemimpin politik atau individu untuk bersama melaksanakan pelbagai agenda kepada rakyat,” katanya dipetik laporan BH.

Selain itu, Samsuri juga berkata Khairy boleh memilih mana-mana satu parti untuk disertainya dalam PN nanti.

Difahamkan, UMNO dijangka mengadakan mesyuarat Majlis Tertinggi (MT) petang esok bagi membincangkan tindakan ke atas Khairy, menyebarkan dakwaan palsu mengenai kewujudan ‘perwakilan import’ dalam Perhimpunan Agung UMNO (PAU) 2022, pada pertengahan bulan lalu.

Mengulas lanjut, Samsuri mengakui Khairy adalah pemimpin hebat dan berfikiran terbuka serta mampu melaksanakan tugas yang dipertanggungjawabkan dengan cemerlang.

“Pandangan saya adalah Khairy pemimpin yang mampu melaksanakan pelbagai agenda kepada rakyat.

“Kita mengalu-alukan dan bersedia menerima penyertaan Khairy untuk bersama dengan PN,” katanya.


Pendakwaan tutup kes Najib pinda laporan audit 1MDB selepas tiga tahun bicara

Hampir tiga tahun berlangsung perbicaraan kes Datuk Seri Najib Razak dalam meminda Laporan Akhir Pengauditan 1Malaysia Development Berhad (1MDB), hari ini pihak pendakwaan menutup kes selepas selesai hujahan mereka.

Pasukan pendakwaan diketuai Timbalan Pendakwa Raya Kanan, Datuk Seri Gopal Sri Ram, menutup hujahan hari ini dengan menawarkan pihak pembelaan 18 saksi yang akan mewakili Najib dan bekas Ketua Pegawai Eksekutif (CEO) 1MDB, Arul Kanda Kandasamy.

“Kami dengan ini menutup kes pendakwaan dan menawarkan 18 saksi kepada pembelaan,” katanya dipetik laporan BH.

Perbicaraan kes Najib dan Arul Kanda dipengerusikan Hakim Mahkamah Tinggi Kuala Lumpur, Mohamed Zaini Mazlan

Mahkamah kemudian menetapkan pada 7 Oktober bagi kedua-dua pihak memfailkan hujahan bertulis dan hujahan balasan pada 14 Oktober sebelum mendengar hujahan berkenaan pada 28 Oktober ini.

Antara saksi yang ditawarkan pendakwaan ialah bekas pengerusi Jawatankuasa Kira Kira Wang Negara, Datuk Nur Jazlan Mohamed; bekas Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Dzulkifli Ahmad; dan bekas CEO 1MDB Datuk Shahrol Azral Ibrahim Halmi.

Perbicaraan kes pindaan laporan audit yang yang memakan masa selama 43 hari bermula pada 18 November 2019, mendengar keterangan beberapa saksi penting antaranya bekas Ketua Setiausaha Negara (KSN), Allahyarham Tan Sri Dr Ali Hamsa; bekas Ketua Audit Negara, Tan Sri Ambrin Buang dan Tan Sri Dr Madinah Mohamad; serta Shahrol Azral.

Najib, 68, didakwa menggunakan kedudukannya untuk mengarahkan pindaan dibuat terhadap laporan akhir audit 1MDB yang dimuktamadkan Ketua Audit Negara, sebelum laporan itu ‘sekali lagi dimuktamadkan’ dan dibentang di hadapan PAC bagi mengelak sebarang tindakan diambil terhadap beliau.

Arul Kanda, 45, pula didakwa bersubahat dengan Najib dalam membuat pindaan bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Pada 24 Jun lalu, mahkamah membenarkan permohonan pihak pendakwaan untuk memanggil Arul Kanda sebagai saksi dan memberikan keterangan terhadap Najib mengikut Seksyen 63 Akta Suruhanjaya Pencegahan Rasuah Malaysia.

Mohamed Zaini berkata, keputusan sama ada Arul Kanda boleh diberikan indemniti (pengecualian liabiliti undang-undang) dan dibebaskan daripada tuduhan hanya akan diputuskan mahkamah di akhir kes pendakwaan.


Penjara, denda: Pengurusan kes rayuan Rosmah 5 Oktober

Rayuan Datin Seri Rosmah Mansor terhadap sabitan kesalahannya, hukuman penjara 10 tahun dan denda RM970 juta bagi rasuah membabitkan projek solar hibrid RM1.25 bilion untuk 369 sekolah luar bandar di Sarawak, ditetapkan untuk pengurusan kes pada 5 Oktober.

Peguamnya, Datuk Akberdin Abdul Kader ketika dihubungi mengesahkan tarikh pengurusan kes.

Pengurusan kes akan diadakan di hadapan timbalan pendaftar Mahkamah Rayuan, lapor Bernama.

Pada 1 September lalu, Hakim Mahkamah Tinggi Kuala Lumpur Mohamed Zaini Mazlan mendapati isteri bekas Perdana Menteri Datuk Seri Najib Razak itu gagal dalam pembelaannya terhadap tiga pertuduhan meminta suapan RM187.5 juta dan menerima suapan masing-masing berjumlah RM1.5 juta, serta RM5 juta berkaitan projek pembekalan dan pemasangan tenaga solar di 369 sekolah luar bandar di Sarawak bernilai RM1.25 bilion.

Dalam ringkasan keputusan 100 muka surat, Mohamed Zaini berkata beliau mendapati tertuduh gagal menyangkal andaian bahawa dia tidak menerima jumlah wang itu.

Beliau kemudian menjatuhi hukuman penjara 10 tahun dan denda RM970 juta dan jika Rosmah, 70, gagal membayar denda itu, dia boleh dihukum penjara 30 tahun.

Mahkamah Tinggi, bagaimanapun, membenarkan penangguhan pelaksanaan hukuman penjara dan denda sementara menunggu rayuannya ke Mahkamah Rayuan.

Rosmah kemudiannya memfailkan rayuan terhadap sabitan dan hukumannya pada 2 September.

Dalam notis rayuannya, Rosmah berkata dia tidak berpuas hati dengan keputusan keseluruhan Hakim Mahkamah Tinggi dan mahu merayu terhadap keputusannya.

Dia juga merayu terhadap keputusan Mahkamah Tinggi yang menolak permohonannya untuk melucutkan kelayakan Mohamed Zaini daripada mendengar dan memutuskan kesnya.


Najib sudah disabit hukuman tapi masih dijemput rasmi WCEF esok

Bekas Perdana Menteri, Datuk Seri Najib Razak yang disabitkan bersalah dan dihukum penjara atas pertuduhan rasuah dijadual bakal merasmikan Forum Ekonomi China Sedunia (WCEF) 2021 esok.

Selain itu, Ahli Parlimen Pekan itu juga akan dijemput menghadiri majlis makan malam gala dan penganugerahan yang dianjurkan oleh kerajaan Malaysia di Hotel Sheraton, Petaling Jaya esok.

Terdahulu, Hakim Mahkamah Rayuan Datuk Abdul Karim Abdul Jalil menyifatkan pertuduhan kes mahkamah terhadap Najib sebagai ‘memalukan negara’, namun beliau masih dijemput untuk memberi ucapan semasa majlis gala tersebut.

Pada 8 Disember lalu, Mahkamah Rayuan sudah mengekalkan keputusan Mahkamah Tinggi bahawa Najib bersalah atas tuduhan rasuah melibatkan dana SRC International Sdn Bhd.

Abdul Karim semasa membuat keputusan mengekalkan hukuman terhadap Najib menyifatkan tindakan menyeleweng wang dana SRC International Sdn Bhd sebagai ‘memalukan negara’.

Susulan keputusan itu, peguam Utama Najib, Tan Sri Muhammad Shafee Abdullah memohon penangguhan pelaksanaan keputusan hukuman penjara bagi membuat rayuan di Mahkamah Persekutuan.

Untuk rekod, WCEF merupakan acara rasmi tahunan bertujuan untuk membincangkan masa depan dunia dengan pengawasan global China.

Tahun ini bakal menyaksikan lebih 250 perwakilan terdiri daripada pemimpin kerajaan, ketua industri dan usahawan baharu bagi membincangkan isu ekonomi melibatkan kuasa besar global yang semakin memuncak.

Selain itu, sesi perbincangan mengenai kegunaan multilateralisme dalam menangani krisis global serta akan memudahkan untuk berbincang mengenai Inisiatif Jalur dan Jalan China (BRI).

Antara ahli panel yang akan berucap dalam majlis itu termasuk Presiden Dewan Perniagaan dan Industri India Kuala Lumpur dan Selangor, Datuk R. Ramanathan, Presiden Rangkaian Pemimpin Muda Asem Singapura, Soh Yi Da, rakan penyelidik Institut Penyelidikan Ekonomi Malaysia, Saizi Xiao, dan ketua penerangan Barisan Nasional Selangor, Isham Jalil.

Pada 16 Disember lalu, Perdana Menteri, Datuk Seri Ismail Sabri Yaakob menjelaskan Malaysia akan terus berkerjasama dengan China melalui BRI kerana ia bakal membantu dalam pembangunan infrastruktur dan kerjasama.

Ismail Sabri mendakwa Malaysia merupakan negara terawal yang menyokong inisiatif tersebut kerana Malaysia mengiktiraf potensi ekonomi besar yang dipegang oleh China.

“Kerjasama ekonomi Malaysia dan China diperkukuh dengan pemeteraian program lima tahun untuk kerjasama ekonomi dan perdagangan sejak tahun 2013 dan dengan BRI pada tahun 2017.”

Jelasnya, ketika berucap kepada perwakilan Sidang Kemuncak Ekonomi dan Teknologi Global China dalam ucapan prarakaman di Rasa Sayang Resort & Spa di Pulau Pinang hari ini.


PKR berharap Azalina dilantik jadi Yang di-Pertuan Dewan Rakyat

Pemimpin UMNO, Datuk Seri Azalina Othman Said menerima sokongan daripada parti blok pembangkang, PKR agar dilantik menjadi Yang di-Pertua Dewan Rakyat baharu apabila semasa sidang Parlimen dibuka nanti.

Pengarah Komunikasi PKR Fahmi Fadzil berkata pembangkang berharap kerajaan dapat menimbang untuk melantik Azalina untuk menggantikan Datuk Azhar Harun selepas tercicir dalam senarai barisan Kabinet yang diumumkan baru-baru ini.

“Selain itu, saya lihat seharusnya orang seperti Datuk Seri Azalina Othman dimasukkan (dalam Kabinet). Tapi sayang itu tidak berlaku.

“Saya harap kerajaan akan mempertimbang beliau (dilantik) sebagai Speaker (Dewan Rakyat),” katanya dipetik lapor portal Berita Harian.

Cadangan tersebut dikemukakan ketika Azhar sedang berdepan desakan supaya meletak jawatan, malah Dewan Rakyat juga sudah menerima beberapa usul persendirian yang memintanya berundur daripada beberapa Ahli Parlimen (MP).

Persidangan Dewan Rakyat Mesyuarat Pertama Penggal Keempat Parlimen Ke-15 dijadualkan berlangsung pada 13 September ini.

Sidang tersebut akan berakhir sehingga 12 Oktober.

Sidang kali ini merupakan yang kali pertama sejak Perdana Menteri Datuk Seri Ismail Sabri Yaakob mengangkat sumpah pada 21 Ogos lalu bagi menggantikan Tan Sri Muhyiddin yang meletak jawatan.


Fenomena Squid Game tampil pengajaran tersirat kepada orang ramai

Menggambarkan sistem masyarakat yang korup, Squid Game sudah pun memecahkan rekod drama Korea di platform penstriman tersebut dan berjaya mengalahkan rekod drama genre thriller, Sweet Home yang mencipta fenomena akhir tahun lalu.

Ia merupakan  drama survival Korea yang diarahkan oleh Hwang Dong-Hyuk dan mempunyai jalan cerita yang menarik mengenai orang-orang berdepan masalah kewangan sehingga terpaksa melalui pelbagai cabaran dan dugaan demi kelangsungan hidup.

Mereka yang kurang bernasib baik ini kemudian dijemput oleh satu organisasi yang mengendalikan “Squid Game” dan mereka mereka perlu bermain permainan misteri antara satu sama lain untuk merebut wang tunai lumayan yang bernilai ₩45.6 (RM161 Juta) bagi pemenang permainan tersebut.

Sekumpulan pemain yang sertai permainan ini bukannya dipaksa tapi ia berdasarkan atas kehendak mereka sendiri yang tidak tahu bahawa mereka terpaksa mempertaruhkan nyawa mereka ketika bermain permainan ini.

Konsep cerita ini apabila anda lihat secara teliti konsepnya seakan-akan sama dengan filem yang pernah ditonton sebelum ini seperti filem The Hunger Games pada tahun 2012 atau filem Sci-fi/Seram dari Jepun As Gods Will pada tahun 2014.

Series ini bukan sahaja fokus kepada permainan misteri itu tapi juga menyampaikan mesej bahawa manusia sanggup melakukan apa sahaja apabila suatu keadaan memaksa mereka untuk bertindak sedemikian. Dan menekankan wang atau harta benda tidak menjaminkan kebahagiaan.

Sembilan episod siri Netflix Squid Game ini menampikan beberapa pengajaran jangan mudah letak kepercayaan pada orang. Dalam babak permainan guli, Sang Woo telah bermain cara licik dengan Ali. Karakter Ali ini yang terlalu memuja Sang Woo akhirnya ditipu dan tewas.

Penonton juga dapat melihat kisah manusia sanggup buat apa sahaja demi wang.
Sang Woo adalah salah seorang karakter yang mana dia sangat bijak dan terkenal di daerah asalnya. Namun kerana berhutang dalam jumlah yang banyak dia terpaksa berjuang dalam pertandingan ini bagi melunaskan hutang tersebut. Apatah lagi bila melihatkan jumlah hadiah wang tunai. Malah dalam drama ini Sang Woo dilihat sangat pentingkan diri dan hampir menggadai nyawa sahabat dari zaman kanak-kanak lagi.

Di sebalik sifat tamak dan kejam peserta, masih ada yang prihatin terhadap orang lain. Watak utama dalam siri Netflix Squid Game ini iaitu Seong Gi-Hun yang cukup mengambil berat akan seorang pak cik berusia dalam permainan ini. Perkara ini membuktikan masih ada orang yang tidak pentingkan diri dan berhati nurani.

Penonton juga diajak supaya jangan menilai seseorang dari fizikal. Siapa sangka pak cik tua bernama Oh Il-Nam yang turut menyertai pertandingan ini dengan nombor 001 adalah pengasas permainan tersebut. Melihatkan fizikalnya sahaja menampakkan dia bukanlah orang yang sihat. Namun siapa tahu akhirnya terdedah dialah mastermind semuanya.

Akhir sekali, kita diajak memahami pengorbanan. Dalam babak permainan guli, setiap peserta perlu berpasangan tanpa mengetahui apakah acara seterusnya. Maka ramai yang memilih pasangan dari peserta kegemaran mereka. Ada pasangan suami isteri, sahabat baik dan sebagainya. Malangnya, acara ini hanya membolehkan salah seorang dari pasangan sahaja mara ke pertandingan seterusnya. Inilah pengorbanan yang perlu dibayar oleh peserta.


Agenda Daily sertai misi kemanusiaan UMNO ke Palestin

Biro Kebajikan UMNO Malaysia (BKUM) memulakan misi kemanusian Humanitarian Mission 4 Palestine (HM4P) ke Tebing Barat yang diduduki secara haram oleh rejim Zionis Israel, dan Semenanjung Gaza yang ditadbir Pergerakan Perjuangan Islam Palestin (Hamas), awal pagi ini.

Misi diketuai Pengerusi BKUM, Datuk Seri Abdul Azeez Abdul Rahim disertai Timbalan Pengerusi, Datuk Fathul Bari Mat Jahya dan tiga wartawan.

Jurugambar Agenda Daily, Hiekal Rosli turut dijemput menyertai rombongan berkenaan yang dijangka berada di wilayah bergolak itu selama dua minggu untuk menghulurkan bantuan kepada rakyat Palestin.

Misi bantuan itu dilepaskan Setiausaha Agung UMNO Datuk Seri Ahmad Maslan pada majlis ringkas flag-off HM4P di Balai Pelepasan Antarabangsa, Lapangan Terbang Antarabangsa Kuala Lumpur (KLIA) tengah malam tadi.

Mereka akan menaiki pesawat Etihad Airways ke Amman, Jordan sebelum ke Tebing Barat dan seterusnya ke Baitulmaqdis yang menempatkan masjid ketiga suci dalam Islam, Masjidil Aqsa.

Pasukan kedua HM4P pula akan berlepas ke Kaherah, Mesir malam esok, sebelum disusuli pasukan ketiga yang terdiri daripada pakar perubatan dan doktor serta wakil Lembaga Pembangunan Industri Pembinaan Malaysia (CIDB) yang dijangka berlepas minggu depan selepas semua kelulusan diperoleh, terutama daripada Kerajaan Mesir.

Difahamkan rombongan diketuai Azeez juga dijangka bertemu pasukan pendakwan terkenal, Ebit Lew di Mesir bagi menyelesaikan beberapa perkara sebelum memasuki Gaza menerusi pintu sempadan Rafah antara Mesir dan Semenanjung Gaza.


Khairy ketuai delegasi Malaysia ke Persidangan Kesihatan Sedunia

Menteri Kesihatan Khairy Jamaluddin Abu Bakar mengetuai delegasi Malaysia ke Geneva, Switzerland bagi menghadiri Persidangan Kesihatan Sedunia Sesi Ke-75 (WHA75), Forum Ekonomi Dunia (WEF) dan Mesyuarat Lembaga Eksekutif Sesi Ke-151 (EB151) Pertubuhan Kesihatan Sedunia (WHO) yang akan berlangsung pada 22 hingga 30 Mei ini.

Kementerian Kesihatan (KKM) menerusi kenyataan hari ini memaklumkan penyertaan Malaysia dalam WHA75 dan EB151 amat penting bagi memastikan kepentingan dasar kesihatan awam negara diberi pertimbangan sebaiknya oleh WHO dalam membuat sebarang keputusan, lapor Bernama.

Selain itu, Malaysia juga berpeluang untuk menyatakan pendirian dalam membangunkan sektor kesihatan di peringkat kebangsaan dan antarabangsa.

“Penyertaan delegasi Malaysia juga akan memberi ruang bagi konsultasi dan perbincangan lanjut bersama negara anggota yang lain demi kepentingan sektor kesihatan sejagat. Komitmen Malaysia dalam menghadiri mesyuarat ini membuktikan kerajaan konsisten dan komited dalam setiap kerjasama di peringkat antarabangsa.

“Selain menaikkan imej negara di persada global, kerjasama yang berterusan ini akan diterjemahkan sebagai usaha Malaysia dalam membangunkan sektor kesihatan secara holistik di dalam negara mahupun di Rantau Pasifik Barat,” menurut KKM.

KKM memaklumkan, Khairy yang berlepas ke Geneva malam tadi turut disertai Ketua Pengarah Kesihatan Tan Sri Dr Noor Hisham Abdullah dan pegawai kanan KKM.

Khairy akan menyampaikan kenyataan negara mewakili Kerajaan Malaysia pada Sidang Pleno Perbincangan Umum yang akan menyentuh tema WHA75 iaitu Health for Peace, Peace for Health dan beberapa aspek kesihatan lain seperti Covid-19 and Transitioning to Endemicity serta National Healthcare System.

KKM turut memaklumkan bahawa Khairy juga dijemput sebagai pengucap di Strategic Dialogue of Behavioural Science yang diadakan sebagai acara sampingan WHA75.

“Jemputan ini juga meletakkan nama Malaysia di barisan hadapan bersama negara-negara membangun yang lain dalam aspek rawatan dan penjagaan kesihatan termasuk pendigitalan kesihatan. Ia juga merupakan platform terbaik untuk Malaysia merealisasikan hasrat menerajui dan mempromosi sains tingkah laku, teknologi dan inovasi dalam menggalakkan kehidupan lebih sihat,” menurut kenyataan itu.

Dalam pada itu, Khairy juga akan memenuhi jemputan khas Presiden WEF Borge Brende ke forum ekonomi tersebut di Davos, Switzerland, pada 24 dan 25 Mei ini sebelum kembali semula ke Geneva untuk mengikuti WHA75 dan EB151.

WHA adalah badan pentadbir tertinggi WHO dan merupakan perhimpunan berkala yang dihadiri oleh menteri-menteri kesihatan, ketua-ketua pengarah kesihatan dan pakar-pakar dalam bidang kesihatan.

Ia diadakan bagi membincangkan status pelaksanaaan dasar, program, hala tuju, komitmen serta strategi baharu sektor kesihatan yang dipersetujui secara konsensus di bawah WHO.


Lapor polis setiap kali Najib buat kenyataan ‘beracun’, kata Rafizi

Sejurus selepas dilantik secara rasmi sebagai Timbalan Presiden PKR, Rafizi Ramli menyeru ahli parti itu di seluruh negara membuat laporan polis terhadap bekas Perdana Menteri Datuk Seri Najib Razak.

Beliau berkata laporan itu perlu dibuat kerana didakwa mengelirukan rakyat Malaysia di media sosial.

“Selasa ini, saya panggil semua pemimpin, mari kita buat laporan polis beramai-ramai terhadap Najib di seluruh negara.

“Kita tidak boleh benarkan Najib ‘syok sendiri’ dan meracuni rakyat. Tidakkah anda bosan? Saya menggesa pemimpin di semua peringkat membuat laporan polis di seluruh negara terhadap Najib.

“Cukuplah. Setiap kali dia bercakap bohong, kita tidak boleh tunduk kepadanya. Dia fikir dia bebas kerana tiada siapa yang berani melawannya.

“Kita mesti buat laporan kerana saya tahu dia penakut. Dengan setiap pembohongan dan propaganda yang dia timbulkan, kita akan lawan mereka semua,” kata Rafizi ketika ucapan penggulungan di Kongres Nasional PKR di Shah Alam, hari ini (17 Julai 2022).

Rafizi, yang kerap berdebat dengan Najib di media sosial, juga mendakwa ahli Parlimen Pekan itu memainkan isu perkauman.

Beliau juga berkata setiap “propaganda” Najib akan diperangi tanpa henti oleh PKR.

Jumaat lalu, Rafizi berkata beliau bercadang membuat laporan polis di seluruh negara terhadap kegagalan dan kecuaian Najib yang menyebabkan harta kerajaan – Petronas dan badan lain – terdedah kepada rampasan di seluruh dunia.

“Najib cuba mempengaruhi persepsi atas dua sebab: Pertama, memainkan sentimen perkauman dengan pendekatan Pilihan Raya Umum Ke-15 (PRU-15).

“Kedua, untuk mengalihkan pendapat rakyat Malaysia daripada realiti iaitu tindakan undang-undang yang membawa kepada rampasan aset Petronas sebenarnya bermula daripada keputusan Najib sendiri sejak beliau menjadi perdana menteri.

“Malah, kerajaan beliau ketika itu telah dimaklumkan mengenai perkara berkenaan seawal 2017,” kata Rafizi mengulas .

Sementara itu, Rafizi juga berkata sudah tiba masanya pemimpin PKR di seluruh negara memulakan persiapan menghadapi Pilihan Raya Umum Ke-15 (PRU-15).

“Kita tidak mempunyai banyak masa jika pilihan raya diadakan empat bulan dari sekarang. Ia adalah masa yang singkat,” tambah Rafizi.

Katanya beliau akan memulakan kempen di kerusi Parlimen yang strategik mulai minggu pertama Ogos.

Rafizi juga berkata ahli majlis pimpinan pusat yang baru dilantik perlu memulakan kempen di setiap negeri dan cawangan di seluruh negara, dalam tempoh dua minggu akan datang.

“Temui jentera. Sekarang adalah masa untuk menjalankan tanggungjawab anda dan yang paling penting, pertahankan maruah parti dalam pilihan raya umum,” katanya.

Rafizi salahkan Najib aset Petronas dirampas Sulu, rancang lapor polis


Anwar hantar Zahid kecam saya, kata Dr Mahathir

Bekas Perdana Menteri, Tun Dr Mahathir Mohamad mendedahkan Presiden PKR, Datuk Seri Anwar Ibrahim menggunakan Presiden UMNO, Datuk Seri Ahmad Zahid Hamidi untuk ‘memberontak’ ketika beliau menjadi perdana menteri ke empat dahulu.

Dr Mahathir menjadi Perdana Menteri Malaysia ke-4 pada 5 Mac 1976 menggantikan Allahyarham Tun Hussein Onn sebelum berundur pada 16 Julai 1981. Pada 10 Mei 2018 beliau sekali lagi mengangkat sumpah jawatan perdana menteri ke-7 sebelum meletak jawatan pada 24 Februari 2020.

Di bawah pentadbirannya ketika menjadi perdana menteri ke-4, beliau bukan sahaja melantik Anwar sebagai timbalannya mulai hujung 1993 hingga September 1998, malah pernah melantik Anwar memangku jawatan perdana menteri.

Menceritakan pandangan beliau terhadap Anwar dalam wawancara khas bersama Mingguan Malaysia, Dr Mahathir berkata Anwar menghantar Zahid untuk mengecam beliau sebagai kronisme, diktator, rasuah dan lain-lain lagi.

Beliau juga berpendapat Presiden PKR itu ketika menjadi timbalan perdana menteri tidak sabar untuk menduduki kerusi perdana Menteri.

“Saya ingat dia tunggulah. Tapi sekali lagi nampak dia punya program lambat sangat saya nak berhenti. Dia ingat dalam tempoh 10 tahun dia dapat jadi PM. Tapi pasal saya lambat sangat, dia hantar orang dia supaya kecam saya.

“Dia sendiri tak kata, dia sendiri baik. Tapi orang dia macam Zahid Hamidi apa semua ini tuduh saya ini kronisme, diktator, rasuah macam-macam buat tuduhan.

“Sampai saya tunjuk bahawa yang dapat kontrak bukan saya, Anwar punya orang. Kemudian bila dah sampai lama sangat pun, itulah dia memberontak,” katanya mengimbas ketika

Zahid memang diketahui rapat dengan Anwar sejak kedua-duanya menjadi tenaga pengajar di Yayasan Anda pada 1980-an.

Hubungan mereka bertambah rapat apabila Anwar menjadi timbalan presiden UMNO dan timbalan perdana menteri, manakala Zahid pula adalah ketua pemuda UMNO.

Awal April lalu Agenda Daily melaporkan satu klip audio mirip suara Zahid dan Anwar sedang berbincang strategi politik semasa Perhimpunan Agung UMNO 2020 (PAU) 27 dan28 Mac lalu, tular di media sosial.

Perbualan antara mereka itu sangat mesra dengan kedua-dua mereka saling bertukar-tukar pandangan berhubung ucapan para perwakilan UMNO semasa PAU berlangsung.

Susulan itu, beberapa pemimpin kanan dan akar umbi UMNO meminta Zahid menjelaskan kedudukan sebenar hubungan parti itu dengan PKR yang bergabung di dalam Pakatan Harapan (PH) bersama DAP dan AMANAH.

Bagaimanapun, Zahid tidak menjawab desakan akar umbi sebaliknya sering kali mengeluarkan kenyataan yang didakwanya sebagai kesalahan dan kelemahan kerajaan Perikatan Nasional (PN) yang diterajui Perdana Menteri, Tan Sri Muhyiddin Yassin.

Zahid berdepan 47 pertuduhan mahkamah dengan 12 daripadanya membabitkan pecah amanah, lapan rasuah dan 27 pengubahan wang haram membabitkan puluhan juta ringgit dana Yayasan Akalbudi.

Hakim Collin Lawrence Sequerah memerintahkan pihak pendakwaan dan pembelaan memfailkan hujahan bertulis sebelum 28 Mei 2021 dan mengemukakan jawapan balas pada 11 Jun ini.

Mahkamah turut menetapkan 28, 29, 30 Jun dan 1 hingga 2 Julai ini untuk kedua-dua pihak berhujah secara lisan sebelum memutuskan sama ada Zahid dibebaskan daripada pertuduhan atau diperintahkan untuk membela diri.

Seramai 99 saksi pendakwaan dipanggil memberi keterangan dalam perbicaraan yang bermula pada 18 November 2019.


Wayang politik: Pakatan PH-UMNO kerajaan atau pembangkang?

Rakyat mahu melihat apakah perancangan kerajaan gabungan Pakatan Harapan (PH) dan UMNO untuk menyelesaikan masalah yang dihadapi selepas Pilihan Raya Umum Ke-15, bukannya telinga mereka terus disumbat dengan wayang politik.

Yang peliknya, setelah menjadi kerajaan pun, PH masih tidak dapat membuang sikap mereka sebagai pembangkang apabila terus mengkritik parti lain yang tidak sehaluan dengan mereka, daripada menyusun strategi menangani masalah ekonomi rakyat dan negara.

Pada 2018 pun, ketika PH mula-mula mentadbir negara setelah menang PRU-14, sikap pemimpin PH yang baharu merasa duduk di kerusi menteri-menteri menimbulkan kehairanan rakyat apabila mereka masih bersikap seperti pembangkang.

Selama 22 bulan, menteri-menteri PH daripada PKR, DAP dan AMANAH lebih banyak bermain wayang politik daripada bertugas melaksanakan amanah demi rakyat.

Kini, dengan bantuan UMNO yang berpengalaman sebagai pentadbir sebelum ini, menteri-menteri baharu PKR, DAP, AMANAH dan parti lain bolehlah belajar daripada mereka bagaimana untuk menguruskan kementerian. Jangan belajar seleweng wang rakyat.

Mereka juga perlu ingat pesan Pengerusi Perikatan Nasional yang juga bekas Perdana Menteri kelapan, Tan Sri Muhyiddin Yassin, supaya berhenti bermain politik, sebaliknya mencari jalan menyelesaikan masalah rakyat dan negara.

“Cuma pesan saya kepada ahli-ahli politik PH dan UMNO, janganlah asyik menuding jari kepada orang lain dengan menuduh yang bukan-bukan semata-mata untuk menutup kelemahan kerajaan yang baharu berusia beberapa hari ini yang kelihatan masih belum ada idea bernas untuk menyelesaikan permasalahan rakyat,” kata Muhyiddin dalam satu kenyataan hari ini (5 Disember 2022).

Pesanan itu dibuat susulan kenyataan dan tuduhan daripada beberapa pemimpin serta menteri PH dan UMNO terhadap parti lawan, setelah kedua-duanya mengetepikan prinsip masing-masing untuk bekerjasama demi mencapai kuasa.

Daripada bijak bercakap mengenai rancangan itu ini ketika kempen pilihan raya lalu, kini menteri-menteri PH dan UMNO kelihatan seperti orang bodoh setelah mendapat kuasa dan duduk di kerusi menteri.

Misalnya, Timbalan Presiden PKR Rafizi Ramli, selepas dilantik sebagai Menteri Ekonomi, hanya bercakap mengenai ‘orang gemuk’, bukannya strategi ekonomi untuk membantu rakyat dan negara.

Rafizi sebelum ini memang terkenal bermain dengan politik persepsi, penggunaan bahasa, gaya percakapan dan lenggok badan, menyebabkan orang biasa yang melihat dan mendengarnya akan terpengaruh.

Namun, selepas menjadi menteri dia gagal untuk mengetengahkan strategi jangka pendek atau panjang untuk menyelamatkan ekonomi negara.

Terbaharu, Rafizi mengulas sebab Anwar menjadi Menteri Kewangan dan pembentukan kerajaan dengan UMNO/BN. Sebelum ini, dialah hero yang melalak “Jika ia berlaku, saya akan menjadi orang pertama yang bersuara, jika berlaku sebarang usaha rundingan dengan UMNO.”

Jadi, eloklah menteri-menteri kerajaan PH-UMNO ikut nasihat Presiden Bersatu:

“Awak dah jadi kerajaan, act like a government.

“Sudah-sudahlah bermain wayang politik kerana rakyat mahu lihat apa perancangan kerajaan untuk mereka.”


PRU-15: KJ risau belum ada kawasan Parlimen untuk ditandingi

Ahli Parlimen Rembau Khairy Jamaluddin mengakui beliau masih belum mempunyai kawasan untuk ditandingi pada Pilihan Raya Umum Ke-15 (PRU-15), setelah kerusi yang disandangnya sekarang bakal diambil alih pemimpin UMNO lain.

Kebimbangannya berhubung perkara itu melangkaui kerisauan Kabinet sama ada akan mengadakan PRU-15 tahun ini atau sebaliknya, jelas Menteri Kesihatan itu seperti dilaporkan BH, sambil mengakui memikirkan kelangsungan hayat politiknya.

“‘Concern’ (kebimbangan) saya sekarang ini adalah tiada lagi kawasan untuk bertanding (pada PRU-15),” katanya pada sidang media selepas merasmikan Konvensyen Perubatan Dermatologi dan Estetik Asia (ADAMS), di ibu negara, hari ini.

Beliau mengulas beberapa kebimbangan yang dikatakan dibangkitkan Kabinet pada mesyuaratnya Rabu lalu sebelum bersetuju mengadakan PRU-15 pada tahun ini.

Antara kebimbangan berkenaan adalah musim banjir, selain mempertimbang keputusan enam negeri yang tidak setuju membubarkan Dewan Undangan Negeri (DUN) jika Parlimen dibubarkan dalam tempoh terdekat.

Awal bulan ini, Khairy mengesahkan tidak akan bertanding mempertahankan kerusi Parlimen disandangnya selepas beliau diarah mengosongkan kerusi itu oleh Timbalan Presiden UMNO Datuk Seri Mohamad Hasan, yang mahu bertanding di Parlimen Rembau.

Khairy mengakui terpaksa akur dengan arahan itu walaupun tidak pernah bersedia untuk bertanding di mana-mana kawasan Parlimen lain, memandangkan sudah lebih 20 tahun berpolitik di Rembau.

“Saya (baru-baru ini) menerima satu mesej daripada (Timbalan Presiden Umno) Mohamad (Hasan) untuk memberi laluan.

“Saya akan ikut apa yang Umno mahu dan di mana mereka mahu saya bertanding. Tak apa. Saya belum terima sebarang arahan. Saya akan berasa malu untuk ceroboh kawasan lain,” kata Khairy.

Mohamad yang juga Pengarah Pilihan Raya Barisan Nasional (BN) kemudian mengesahkan beliau akan bertanding kerusi Parlimen pada PRU-15, namun tidak menyatakan sama ada di Rembau atau lokasi lain.

Bkas Menteri Besar Negeri Sembilan yang juga Ketua UMNO Bahagian Rembau itu berkata kedudukan calon dan kerusi bagi BN mahupun UMNO belum dimuktamadkan dan kenyataannya berkaitan Rembau sebelum ini hanya mengenai soal kesiapsiagaan jentera parti.

Dalam reaksi balasnya, Khairy mempertahankan pendedahannya adalah benar dan beliau tidak perlu membuktikannya, sambil menegaskan akan menyelesaikan isu itu secara tertutup.

Bekas Ketua Pemuda UMNO itu mengakui terpaksa akur dengan arahan berkenaan walaupun tidak pernah bersedia untuk bertanding di mana-mana kawasan Parlimen lain, memandangkan sudah lebih 20 tahun berpolitik di Rembau.


Ada perkembangan baharu kes permohonan sita barang Najib, Rosmah

Susulan wujud perkembangan terbaharu berkaitan permohonan pendakwaan untuk melucut hak barangan berharga yang disita dari kediaman Datuk Seri Najib Razak, isteri dan 16 pihak lain, tiga tahun lalu, Mahkamah Tinggi Kuala Lumpur hari ini menangguhkan kes berkenaan hingga 30 Ogos ini.

Penangguhan itu dibuat Hakim Mohamed Zaini Mazlan setelah pihak pendakwaan menerima surat daripada peguam yang mewakili semua responden terbabit.

Timbalan Pendakwa Raya Faten Hadni Khairuddin memberitahu, perkembangan baharu itu saling berkaitan dan memberi kesan terhadap kes-kes lucut hak yang lain dan pihak pendakwaan memerlukan masa untuk meneliti surat-surat berkenaan sebelum memaklumkan kepada mahkamah tindakan yang akan diambil selanjutnya.

Sementara itu, Faten Hadni ketika ditemui pemberita di luar mahkamah memberitahu, pihak pendakwaan sudah memfailkan hujahan bertulis pada 14 Julai lalu dan akan mengemukakan hujahan lisan pada 30 Ogos.

Hari ini, mahkamah sepatutnya mendengar penghujahan permohonan pihak pendakwaan untuk melucut hak barangan yang disita dari kediaman bekas Perdana Menteri, Datin Seri Rosmah Mansor, dan 16 pihak lain.

Antara barangan yang disita oleh polis pada 17 Mei 2018 ialah 52 beg tangan pelbagai jenama, 10 utas jam tangan pelbagai jenama dan wang tunai berjumlah RM537,000.

Turut disita ialah Pound Sterling 2,700, Rupee Sri Lanka 2,870,000, wang lama Ringgit Malaysia RM187,750, Pound Sterling 320,500, Rupiah 13,177,00, US$100, Hryvnies (Ukraine) 376, Euro 20, France 50, South African 10 Rand, Singapore Dollar 40, Riyal 531, Phillipines Peso 740 dan Ringgit Malaysia 21,150 (wang baharu).

Barangan lain yang disita pada tarikh sama ialah empat jam tangan pelbagai jenama, empat beg tangan pelbagai saiz dan jenama, 167 beg tangan pelbagai jenama dan 27 pasang kasut pelbagai jenama manakala 40 beg tangan pelbagai jenama turut disita pada 11 Jun 2018.

Sebanyak 27 kereta jenis model Nissan Urvan turut disita pada 2 Ogos 2018 selain beberapa bidang tanah dan aset lain.

Pihak pendakwaan menamakan Najib, Datin Seri Rosmah Mansor dan anak mereka iaitu Riza Shahriz Abdul Aziz (anak tiri Najib), Nor Ashman Razak Mohd. Najib dan Nooryana Najwa Mohd. Najib sebagai responden pertama hingga kelima.

Selain itu, Mohd Kyizzad Mesran, Senijauhar Sdn. Bhd., Aiman Ruslan, Yayasan Rakyat 1Malaysia, Yayasan Semesta, Yayasan Mustika Kasih, Rembulan Kembara Sdn. Bhd., Goh Gaik Ewe (ibu kepada Low Taek Jho), Roger Ng Chong Hwa (bekas pegawai bank Goldman Sachs) dan isteri, Lim Hwee Bin, Kee Kok Thiam, Tan Vern Tact dan Geh Choh Hun sebagai responden-responden.


Mahasiswa bimbang jadi tunggangan parti politik

Angkatan Mahasiswa Universiti Malaya (UM) bimbang penubuhan parti politik di universiti akan merosakkan demokrasi pilihan raya kampus.

Pertubuhan itu menyifatkan parti politik nasional tidak seharusnya masuk campur dalam hal ehwal mahasiswa di kampus atas alasan penyuburan demokrasi.

Kata pertubuhan itu penubuhan tersebut bakal melemahkan gerakan mahasiswa yang tidak didanai parti politik.

“Parti politik di kampus juga akan menjadi gelanggang perlawanan antara cawangan parti nasional mahasiswa, memberi ruang campur tangan politik dalam kampus dan melemahkan kesatuan mahasiswa kerana mahasiswa akan mengikut telunjuk parti politik nasional.

“Mahasiswa akhirnya juga akan menjadi tunggangan parti politik nasional selain universiti dan kampus menjadi tempat perkaderan parti politik nasional secara besar-besaran.

“Situasi ini akan membantutkan kemandirian mahasiswa,” menurut kenyataan itu.

Sebelum ini Kementerian Pengajian Tinggi, dilaporkan tidak menolak kemungkinan akan memberi kelonggaran untuk parti politik menubuhkan cawangan di universiti.

Menterinya, Datuk Seri Mohamed Khaled Nordin Beliau ketika menjawab di Dewan Rakyat berkata ia kerana pelbagai pindaan telah dilakukan terhadap Akta Universiti dan Kolej Universiti (AUKU) 1971 meliputi aspek kegiatan pelajar, urus tadbir universiti dan pelbagai lagi.

Angkatan Mahasiswa turut mempertikai cadangan tersebut sambil menyifatkan ia satu pembonekaan terhadap demokrasi.

“Angkatan Mahasiswa melihat tindakan KPT mempertimbangkan penubuhan cawangan parti politik di kampus ini sebagai jelas satu ‘pembonekaan’ demokrasi.

“Kami ingin mengajak wakil gerakan mahasiswa yang lain untuk bersama-sama terus menyoal dan menekan KPT bagi memberi jawapan berhubung kenyataan Mohamed Khaled di Parlimen pada 2 Mac 2023,” katanya.

Mohamed Khaled dalam satu jawapan bertulis di Parlimen, minggu lalu, memaklumkan bahawa kerajaan buat masa ini tidak bercadang untuk memansuhkan AUKU 1971 kerana akta itu masih relevan terutama untuk tujuan pentadbiran di universiti.


Orang ramai disaran berjaga-jaga berikutan cuaca semakin panas

Berikutan peningkatan suhu dan cuaca yang semakin panas, Ketua Pengarah Kesihatan Tan Sri Dr Noor Hisham Abdullah menasihatkan orang ramai supaya mengambil langkah berjaga-jaga untuk mengelak daripada mengalami strok haba.

Menerusi satu hantaran di Facebook hari ini, beliau mencadangkan orang ramai supaya sentiasa meminum air yang mencukupi, mengelak daripada melakukan senaman yang sukar dan tidak perlu, berada di kawasan yang lebih nyaman dan redup selain daripada memantau simptom keletihan kerana kepanasan dan strok haba, lapor Bernama.

Dalam hantaran itu, Dr Noor Hisham juga berkongsi langkah yang boleh diambil jika didapati ada simptom keletihan dan strok haba termasuk berada di kawasan yang lebih sejuk atau dilengkapi penyaman udara dan mandi air sejuk atau gunakan jaram sejuk.

Beliau juga berkongsi sebuah poster mengenai kuantiti air yang diperlukan tubuh manusia ketika peningkatan suhu dan cuaca yang semakin panas berasaskan berat badan seseorang daripada 45 kilogram (kg) yang memerlukan 1.9 liter air kepada 90 kg yang memerlukan 3.9 liter air.

Dr Noor Hisham berkata orang awam boleh menghubungi talian 911 jika mereka mengalami sebarang simptom dan perlu bertindak segera untuk menyejukkan tubuh pesakit sehingga bantuan tiba.


Inflasi di Amerika semakin menghimpit rakyat, sukar penuhi keperluan hidup

Ramai penduduk Amerika Syarikat (AS) yang tinggal di kawasan paling teruk terjejas berdepan kesukaran untuk memenuhi keperluan hidup kesan daripada kadar inflasi tertinggi di negara itu, lapor Xinhua.

Laporan khas disiarkan CNN pada Khamis mengambil California sebagai sampel.

Kawasan berkenaan menyaksikan kadar inflasi tahunan sehingga 9.4 peratus pada Mei, menjadi angka tertinggi di AS dengan kadar inflasi di semua kawasan bandar yang dikaji Indeks Harga Pengguna Jabatan Buruh mencatatkan paras 8.5 peratus pada Mei, menurut laporan itu.

Di California, harga purata bagi gas adalah yang tertinggi di seluruh negara manakala kenaikan harga makanan dan minyak di kawasan berkenaan menyaksikan penduduk tempatan terpaksa mencari kaedah baru untuk berjimat dan mengumpul pendapatan tambahan.

Selain memotong perbelanjaan untuk daging dan mengelak daripada memandu, ramai penduduk mula mengumpul barangan yang boleh dikitar semula untuk dapatkan wang tambahan manakala sesetengahnya menumpukan pembelian di kedai yang menawarkan potongan harga selain ramai lagi yang terpaksa bergantung kepada bank makanan tempatan untuk mendapatkan bantuan.

Inflasi di AS kekal tinggi sejak empat dekad memaksa Rizab Persekutuan AS menguatkuasakan kenaikan 75 mata asas lagi pada Rabu, kenaikan kadar berturut-turut dalam tempoh beberapa dekad.


UMNO negeri tiada kuasa autonomi bekerjasama dengan PAS, Bersatu

UMNO tidak membenarkan mana-mana bahagiannya atau badan perhubungan negeri untuk mengadakan sebarang kerjasama politik dengan PAS mahupun Bersatu pada Pilihan Raya Umum Ke-15, kata Setiausaha Agungnya Datuk Seri Ahmad Maslan.

Beliau memberitahu UMNO negeri dan pemimpin akar umbi bahwa mereka tidak mempunyai kuasa autonomi berbuat demikian, sebaliknya perlu merujuk kepada keputusan yang dibuat dalam Perhimpunan Agung UMNO (PAU) 2021 pada Mac.

“Setakat ini kami berpegang kepada keputusan perhimpunan agung pada Mac lalu. Keputusan adalah untuk seluruh parti dan tidak terkecuali. Keputusan itu tidak diubah dan ia adalah keputusan tertinggi.

“Perhimpunan itu tidak menyebut pengecualian di mana-mana negeri,” Ahli Parlimen Pontian itu dipetik sebagai berkata dalam laporan Utusan hari ini.

UMNO, PAS dan Bersatu membentuk pakatan lemah untuk menggulingkan gabungan Pakatan Harapan (PH) namun perpecahan menyebabkan ketiga-tiga parti itu bertanding sesama sendiri dalam tiga Pilihan Raya Negeri (PRN) baru-baru ini yang telah mengukuhkan kedudukan UMNO sebagai ketua daripada gabungan itu.

Namun, Pengerusi Badan Perhubungan UMNO Selangor Tan Sri Noh Omar dilaporkan menyokong untuk meneruskan kerjasama politik antara partinya dan PAS di bawah panji-panji Muafakat Nasional (MN) untuk pilihan raya umum akan datang, yang ramai percaya akan diadakan sebelum tahun ini berakhir.

Bahagian UMNO negeri lain, termasuk Pulau Pinang, dilaporkan berminat untuk menggunakan pendekatan yang sama, mengadakan kerjasama dengan PAS melalui MN.

Mengulas lanjut, Ahmad bagaimanapun percaya Barisan Nasional (BN) yang diterajui UMNO mampu untuk menang pada PRU-15 tanpa perlu bekerjasama dengan parti lain.

Beliau memberi contoh kemenangan besar BN pada PRN Melaka dan Johor untuk menyokong dakwaannya.

Ditanya sejauh mana keyakinannya terhadap peluang BN pada PRU-15, Ahmad berkata pengundi di kedua-dua negeri itu kembali menerima BN.

“Jadi saya harap kemenangan dapat diberikan di Selangor dan juga beberapa negeri lain.

“Mengenai MN, kami langsung tidak menyentuhnya semasa PAU Mac lalu. Kami hanya berkata BN akan pergi secara solo,” katanya.

17 Ogos lalu, Pengarah Pusat Penyelidikan PAS Mohd Zuhdi Marzuki berkata PAS dan akar umbi UMNO untuk mengelakkan pertembungan sesama sendiri di 27 kerusi Parlimen pada PRU-15.

Menurutnya PAS dan akar umbi UMNO telah membincangkan perkara membabitkan kerusi berkenaan dan cadangan itu akan dimajukan kepada pucuk pimpinan kedua-dua parti, bagi mengelak kemenangan Pakatan Harapan (PH).

Katanya PAS dan UMNO perlu mencapai kata sepakat untuk mengelak pertembungan di 27 kerusi Parlimen di Semenanjung yang digelar “kerusi Muafakat Nasional (MN)”, dan jika gagal, ianya boleh menyebabkan PH kembali berkuasa.


Felda bukan lagi simpanan tetap UMNO, BN: Tuan Ibrahim

Warga Felda sudah berubah dan kawasan rancangan tanah Persekutuan berkenaan tidak boleh lagi dianggap simpanan tetap mana-mana parti pada Pilihan Raya Umum (PRU), kata Timbalan Presiden PAS Datuk Seri Tuan Ibrahim Tuan Man, menjelang PRU-15, pada 19 November depan.

Beliau berkata generasi kedua dan ketiga Felda sudah menerima banyak pendedahan maklumat, tidak lagi hanya fokus kepada satu parti.

“Pada 1999 (PRU), saya bertanding di Felda Jengka, Pahang. Ada 10 peti undi, sembilan daripada peti itu Felda semua. Alhamdulillah, saya menang ketika itu dan banyak lagi kawasan.

“Saya fikir situasi sudah berubah, generasi kedua dan ketiga banyak terima maklumat dan tidak lagi fokus hanya kepada satu parti. Saya fikir Felda bukan lagi ‘fixed deposit’ (simpanan tetap) buat UMNO buat masa ini,” katanya menurut BH.

Tuan Ibrahim yang juga Menteri Alam Sekitar dan Air (KASA) berkata demikian pada sidang media selepas merasmikan Karnival KASA 2022 @Kubang Kerian Sejahtera di Pusat Transformasi Luar Bandar (RTC) Tunjong, di Kota Bharu, hari ini.

Mengenai desas-desus beliau akan meninggalkan kerusi Parlimen Kubang Kerian disandangnya untuk bertanding di Pahang, menteri berkenaan berkata, keputusan itu terserah kepada pucuk pimpinan.

“Kita serah kepada parti untuk buat keputusan dan saya difahamkan waktu ini ada mesyuarat akhir.

“Hati saya jatuh cinta dengan Kubang Kerian, tapi apa yang penting, kita laksanakan apa yang diamanahkan dengan penuh tanggungjawab, tunggu pengumuman nanti,” katanya.

Terdahulu, Setiausaha Agung PN Datuk Seri Hamzah Zainudin yakin gabungan itu boleh menang di semua kerusi yang majoriti pengundinya adalah peneroka Felda dalam PRU-15 bulan depan.

Ini berdasarkan keyakinan bahawa Kerajaan PN di bawah pimpinan Tan Sri Muhyiddin Yassin sebelum ini, telah membebaskan peneroka Felda daripada hutang yang tertunggak sejak zaman UMNO dan Barisan Nasional (BN).

Menurutnya peneroka Felda sekarang ini bukan lagi deposit tetap UMNO dan BN, malah mereka telah sedar pemimpin mana yang membantu mereka selama ini.


Najib ke mahkamah sambung kes RM2.28b 1MDB selepas keluar hospital

Selepas beberapa hari keluar dari hospital dan diberikan rawatan, Datuk Seri Najib Razak hari ini hadir ke mahkamah bagi menyambung perbicaraannya melibatkan kes salah guna dana RM2.3 bilion 1Malaysia Development Berhad (1MDB).

Najib menerima rawatan dan menyebabkan perbicaraan 1MDB itu tertangguh selama tiga hari setengah di Mahkamah Tinggi Kuala Lumpur selepas peguamnya mengadu anak guamnya mengalami kesakitan dan mendakwa diberikan tersalah ubat darah tinggi.

Menurut laporan MalayMail Online, Najib tiba di mahkamah sekitar jam 10 pagi dengan memakai suit biru gelap dan masuk ke kamar mahkamah dengan diiringi pegawai penjara.

Turut kelihatan menurut laporan, isterinya, Datin Seri Rosmah Mansor dan anaknya, Nooryana Najwa di kamar.

Pada 23 September lalu, Hospital Rehabilitasi Cheras mengumumkan Najib sudah kembali pulih dan dihantar semula ke Penjara Kajang.

Terdahulu, tular dalam media sosial dan mesej di WhatsApp berhubung status Najib yang didakwa tidak berada di Penjara Kajang sebaliknya diberikan rawatan di HRC.

Timbalan Presiden PKR, Rafizi Ramli musykil keberadaan Najib dan membangkitkan persoalan berhubung isu tersebut.

Kemudiaan, Jabatan Penjara Malaysia mengesahkan dalam satu kenyataan Najib sedang menerima rawatan di HRC baru-baru ini selepas timbul mesej tular tersebut.

Mengikut fakta kes:

Pada 20 September 2018, Najib mengaku tidak bersalah di Mahkamah Sesyen Kuala Lumpur atas empat tuduhan rasuah berjumlah RM2.3 bilion melibatkan dana 1MDB yang dimasukkan ke akaun peribadinya.

Najib, 65, membuat pengakuan itu selepas kesemua pertuduhan itu dibacakan secara berasingan di hadapan Hakim Azura Alwi, sebelum kes dipindahkan ke Mahkamah Tinggi.

Pendakwaan diketuai bekas Hakim Mahkamah Persekutuan Datuk Seri Gopal Sri Ram, manakala peguam Tan Sri Muhammad Shafee Abdullah mengetuai barisan pembelaan.

Bagi kes rasuah, mengikut pertuduhan pertama Najib sebagai Perdana Menteri Malaysia, Menteri Kewangan dan Pengerusi Lembaga Penasihat 1MDB didakwa telah menggunakan kedudukannya untuk mendapatkan suapan berjumlah RM60,629,839.43 dengan mengambil empat tindakan pada 24 Februari 2011 dan 14 Jun 2011, di AmIslamic Bank Berhad, Cawangan Jalan Raja Chulan, di Kuala Lumpur, iaitu:

Mengikut pertuduhan kedua, Najib didakwa antara 31 Oktober 2012 dan 20 November 2012, di tempat sama, atas jawatan sama telah menggunakan kedudukannya untuk mendapatkan suapan bagi dirinya berjumlah RM90,899,927.28 dengan mengambil dua tindakan, iaitu:

Bagi pertuduhan ketiga pula, bekas Presiden UMNO itu didakwa antara 22 Mac 2013 dan 10 April 2013, telah menggunakan kedudukannya untuk mendapatkan suapan untuk dirinya sendiri berjumlah RM2,081,476,926 melalui dua tindakan, iaitu:

Bagi pertuduhan keempat, Najib didakwa sebagai Perdana Menteri Malaysia, Menteri Kewangan dan Pengerusi Lembaga Penasihat (1MDB) telah menggunakan kedudukannya untuk mendapatkan suapan berjumlah RM49,930,985.70 dengan cara mengambil tindakan seperti berikut:

Najib didakwa melakukan kesalahan itu di bank sama antara 23 Jun 2014 dan 19 Disember 2014.

Bagi kempat-empat pertuduhan itu, Najib didakwa mengikut Seksyen 23(1) Akta SPRM yang boleh dihukum di bawah Seksyen 24(1) akta sama yang membawa hukuman penjara maksimum 20 tahun dan didenda tidak kurang daripada lima kali ganda jumlah atau nilai suapan yang menjadi hal perkara kesalahan itu jika suapan itu dapat dinilai atau berbentuk wang, atau RM10,000, mengikut mana-mana yang lebih tinggi, jika sabit kesalahan.

Sementara itu, pada tarikh sama Najib turut dihadapkan di Mahkamah Sesyen atas 21 pertuduhan melibatkan diri dalam pengubahan wang haram membabitkan lebih RM4.3 bilion.

Bagaimanapun, Najib mengaku tidak bersalah selepas kesemua pertuduhan itu dibacakan secara berasingan di hadapan Hakim Azura Alwi.

Bagi pertuduhan pertama hingga kesembilan, Najib didakwa melibatkan diri dalam pengubahan wang haram, iaitu menerima hasil daripada aktiviti haram yang kesemuanya berjumlah RM2,081,476,926 daripada akaun bernombor 8550299001 milik Tanore Finance Corporation di Falcon Private Bank, Singapura ke dalam akaun AmIslamic Bank Berhad bernombor 2112022009694 miliknya.

Dia didakwa melakukan kesemua kesalahan itu di AmIslamic Bank Berhad, Cawangan Jalan Raja Chulan, No. 55, Jalan Raja Chulan, Bukit Ceylon di sini antara 22 Mac hingga 10 April 2013.

Bagi pertuduhan ke-10, Najib didakwa melibatkan diri dalam pengubahan wang haram iaitu dengan memindahkan hasil daripada aktiviti haram sejumlah RM652,600,000 daripada akaun AmIslamic Bank bernombor 2112022009694 miliknya ke dalam akaun bernombor 8550299001 milik Tanore Finance Corporation di Falcon Private Bank, Singapura.

Najib didakwa melakukan kesalahan itu di tempat sama pada 2 Ogos 2013.

Bagi pertuduhan ke-11 dan ke-12, dia didakwa melibatkan diri dalam pengubahan wang haram, iaitu dengan menggunakan hasil daripada aktiviti haram, masing-masing RM20,000,000 melalui cek AmIslamic Bank Berhad bernombor 571854 untuk pembayaran kepada Pertubuhan Kebangsaan Melayu Bersatu (UMNO) dan RM100,000 melalui cek AmIslamic Bank Berhad bernombor 571857 untuk pembayaran kepada UMNO Bahagian Batu Kawan.

Dia didakwa melakukan kesalahan itu di AmIslamic Bank Berhad, Cawangan Jalan Raja Chulan, No. 55, Jalan Raja Chulan, Bukit Ceylon di sini pada 2 Ogos dan 7 Ogos 2013.

Bagi pertuduhan ke-13, Najib didakwa melibatkan diri dalam pengubahan wang haram, iaitu menggunakan hasil daripada aktiviti haram sejumlah RM246,000 melalui cek AmIslamic Bank Berhad bernombor 571858 untuk pembayaran kepada Lim Soon Peng, 63, di tempat sama pada 7 Ogos 2013.

Bagi pertuduhan ke-14, dia didakwa melibatkan diri dalam pengubahan wang haram, iaitu menggunakan hasil daripada aktiviti haram sejumlah RM2,000,000 melalui cek AmIslamic Bank Berhad bernombor 571859 untuk pembayaran kepada ORB Solutions Sdn Bhd di tempat sama pada 12 Ogos 2013.

Bagi pertuduhan ke-15, Ahli Parlimen Pekan itu didakwa melibatkan diri dalam pengubahan wang haram, iaitu dengan menggunakan hasil daripada aktiviti haram sejumlah RM303,000 melalui cek bernombor 571856 untuk pembayaran kepada Semarak Konsortium Satu Sdn Bhd di tempat yang sama pada 14 Ogos 2013.

Bagi pertuduhan ke-16 hingga ke-19, Najib didakwa melibatkan diri dalam pengubahan wang haram, iaitu memindahkan hasil daripada aktiviti haram yang kesemuanya berjumlah RM1,381,750,000 daripada akaun AmIslamic Bank Berhad bernombor 2112022009694 miliknya ke dalam akaun bernombor 8550299001 milik Tanore Finance Corporation di Falcon Private Bank, Singapura.

Dia dituduh melakukan kesalahan itu di tempat sama pada 15 Ogos hingga 23 Ogos 2013.

Bagi pertuduhan ke-20 dan ke-21, bekas Pengerusi Barisan Nasional itu didakwa melibatkan diri dalam pengubahan wang haram, iaitu memindahkan hasil daripada aktiviti haram berjumlah RM162,436,711.87 daripada akaun AmIslamic Bank Berhad bernombor 2112022009694 miliknya ke dalam satu lagi AmIslamic Bank miliknya bernombor 2112022011880.

Kesalahan dilakukan di tempat sama pada 27 Ogos dan 30 Ogos 2013.

Kesemua pertuduhan itu dibuat mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFA) yang memperuntukkan hukuman denda maksimum RM5 juta dan penjara tidak melebihi lima tahun atau kedua-duanya, jika sabit kesalahan.


Akta Antilompat Parti: Mat Sabu ancam buat desakan di jalan raya

Presiden AMANAH Mohamad Sabu membayangkan kemungkinan beliau akan sekali lagi turun ke jalanan bersama rakan-rakan yang lain untuk mendesak Parlimen membentang dan meluluskan Rang Undang-Undang (RUU) Antilompat Parti.

Ahli Parlimen Pakatan Harapan (PH) Kota Raja itu berkata akta itu mesti disegerakan supaya demokrasi yang subur dapat dipraktikkan di Parlimen.

“Inilah yang menjadi halangan terbesar sekarang. Kalaulah Akta Antilompat Parti tidak diperkenalkan kali ini ataupun dalam sidang khas Parlimen, saya dan rakan-rakan barangkali akan kembali semula ke jalan raya untuk mendesak, sebab kita melihat apa yang kita cakap di Parlimen kadang kala ianya tidak dipedulikan.

“Oleh itu, amat penting untuk disegerakan soal Akta Antilompat Parti ini. Jangan main-main sebab perkara ini adalah perkara yang begitu mendesak.

“Kalau tidak mahu dengar juga, maka kita lihatlah negara kita akan berada dalam kegelapan dan penghormatan kepada sistem Parlimen demokrasi ini tidak lagi menjadi satu penghormatan yang ada sebelum ini,” katanya membahaskan RUU Perbekalan Tambahan (2021) di Dewan Rakyat, hari ini.

Senada dengan beliau, Datuk Seri Mohamed Nazri Aziz (BN-Padang Rengas) berkata RUU itu mesti dibentangkan segera di Dewan Rakyat walau dalam apa cara dan keadaan sekalipun.

Beliau menegaskan, yang penting ialah RUU itu dibentangkan dahulu dan sebarang perubahan boleh dilakukan apabila ia dibentangkan pada peringkat jawatankuasa kelak.

“Hari ini, saya sokong beliau (Mohamad Sabu) tetapi cuma 80 peratus sajalah dan tidak 100 peratus kerana dalam ucapannya dikatakan penyebab kepada ketidakstabilan politik kerana PN (Perikatan Nasional) dan BN (Barisan Nasional).

“Walhal sebenarnya yang tidak stabil hari ini kerana pergaduhan antara mereka, iaitu PH (Pakatan Harapan),” katanya.

Nazri berkata akta itu mesti dibentangkan juga di Dewan Rakyat dalam apa bentuk sekali pun dan kemudian boleh dilakukan penambahbaikan pada peringkat jawatankuasa.

“Bentangkan dalam apa bentuk sekalipun, mesti masukkan akta itu dalam Dewan Rakyat dan kalau ada apa-apa kelemahan, boleh ‘tune’ apabila bentang nanti pada peringkat jawatankuasa. Kita boleh tambah yang mana dirasakan tidak adil. Apapun, akta itu mesti dibentangkan,” katanya.


Penggunaan katil ICU pesakit Covid-19 cecah 81 peratus

Katil di unit rawatan rapi (ICU) yang digunakan bagi merawati pesakit Covid-19 kini mencecah 81 peratus seluruh negara dengan dengan sebanyak 1,579 katil sudah digunakan setakat semalam.

Perkara itu didedahkan Ketua Pengarah Kesihatan, Tan Sri Dr Noor Hisham Abdullah yang berkata lapan negeri merekodkan kapasiti penggunaan katil ICU melebihi 85 peratus, dengan satu negeri merekodkan penggunaan lebih 100 peratus.

“Daripada jumlah itu, Kedah merekodkan penggunaan katil ICU bagi pesakit Covid-19 pada kadar 105 peratus, disusuli Kuala Lumpur (98 peratus), Kelantan (94 peratus) dan Pulau Pinang (92 peratus).

“Selain itu, Terengganu (90 peratus), Selangor (89 peratus), Perak (88 peratus), dan Sarawak (86 peratus),” katanya menerusi hantaran Facebook, hari ini.

Data dikongsi Dr Noor Hisham turut menunjukkan Sabah dan Johor turut merekodkan penggunaan katil ICU yang tinggi dengan masing-masing pada kapasiti 78 peratus.

Selain itu, empat negeri merekodkan kapasiti katil ICU bagi pesakit Covid-19 berada di bawah 50 peratus, iaitu Putrajaya (43 peratus), Perlis (36 peratus) dan Negeri Sembilan (26 peratus), selain Labuan yang tiada kes Covid-19 di ICU.

Bagi penggunaan katil bukan ICU membabitkan pesakit Covid-19, Dr Noor Hisham memaklumkan, penggunaan katil ICU di seluruh negara ketika ini adalah 71 peratus atau 17,155 pesakit.

Daripada jumlah itu, katanya, penggunaan katil bukan ICU di tiga negeri melebihi 80 peratus, dan tiga negeri melebihi 90 peratus.

“Kelantan merekodkan penggunaan katil bukan ICU tertinggi bagi pesakit Covid-19 dengan 97 peratus, disusuli Johor (95 peratus), Pulau Pinang (93 peratus), Perak (82 peratus), Sarawak (88 peratus) dan Sabah (84 peratus).

“Lapan lagi negeri merekodkan kadar penggunaan katil bukan ICU melebihi 50 peratus iaitu Perlis (77 peratus), Pahang (75 peratus), Putrajaya (71 peratus), Terengganu (69 peratus), Kedah (67 peratus), Kuala Lumpur (54 peratus), Melaka (53 peratus) dan Selangor (51 peratus).

“Hanya dua negeri dan wilayah yang merekodkan penggunaan katil bukan ICU bawah 50 peratus bagi pesakit Covid-19, iaitu Negeri Sembilan (30 peratus) dan Labuan (11 peratus),” katanya.